title: Blogger

text: Syksyllä 2005 pelkästään muiden sivustojen hakukonetuloksissa korostamista varten perustettujen blogien määrä kasvoi ilmaisissa blogipalveluissa runsaasti. Etenkin Blogger joutui kritiikin kohteeksi, mikä oli Googlelle imagotappio. Pian sen jälkeen yhtiö lisäsi flag-painikkeen palkkiin, jonka se näyttää Bloggerin palvelimilla sijaitsevissa blogeissa. Painike mahdollisti kyseenalaisesta sisällöstä ilmoittamisen palvelun ylläpidolle. Sivua ei kuitenkaan poisteta kokonaan, vaikka raportti menisikin läpi, vaan se jätetään pois ainoastaan palvelun listauksista.


title: Luke Kelly

text: Luke Kelly (17. marraskuuta 1940 – 30. tammikuuta 1984) oli irlantilainen kansanmuusikko. Hän syntyi Dublinissa, mutta muutti vuonna 1958 Yhdistyneeseen kuningaskuntaan. Kelly palasi vuonna 1962 Irlantiin ja perusti kansanmusiikkiyhtye The Dublinersin. Vuonna 1965 Kelly meni naimisiin näyttelijä Deirdre O'Connellin kanssa. Kelly kuoli vuonna 1984 aivokasvaimeen, joka hänellä oli todettu vuonna 1980.


title: Kuningas Jaakon Raamattu

text: Kuningas Jaakon Raamattu (, myös "King James Version", KJB/KJV) on Englannin kuningas Jaakko I:n käskystä vuonna 1611 toimitettu englanninkielinen versio Raamatusta. Se on tunnetuin englanninkielinen raamatunkäännös ja yksi vaikutusvaltaisimpia Raamatun versioita. Sillä on ollut suuri vaikutus paitsi myöhempiin raamatunkäännöksiin myös englanninkieliseen kirjallisuuteen kokonaisuudessaan.


title: Kuningas Jaakon Raamattu

text: Käännöksen taustalla oli mm. puritaani nimeltä John Rainolds. Rainolds puhui sen puolesta, että Raamatun sanoma tulisi saada kansan mieliin, pysyvää muutosta tuovaksi voimaksi. Sanoman, joka välittyisi suoraan Raamatun kautta eikä juhlallisten kirkkosalien, pappien pukujen tai tilaisuuksien tunnelmallisuuden kautta, Rainolds kritisoi. Varsinaista käännöstyötä asetettiin valvomaan piispa Richard Bancroft. Käännöstyö jaettiin kuudelle eri komitealle, jotka työskentelivät kolmessa eri paikassa: Cambridgen yliopisto, Oxfordin yliopisto ja Westminster Abbey. Kukin komitea sai noudatettavakseen viisitoista tarkkaan määrättyä ja harkittua sääntöä, joiden mukaan käännöksen oli valmistuttava. Mitään merkintöjä tai muistiinpanoja ei saanut Raamatun leipätekstin rinnalle ja viereen lisätä - ei edes kuningasta koskevia. Kuningas Jaakon Raamatussa on pyritty alkukielelle tarkkaan kääntämiseen siten, että sen sisällöstä aukeaa lukijalle sen alkuperäisen sanoman voima sekä sen parantava vaikutus. Kääntämisen aikaan kansasta 80% oli lukutaidottomia ja sitä usein luettiin ääneen. Kuningas Jaakon käännöksestä on tehty uudempi versio, jota kutsutaan New King Jamesin käännökseksi. New King Jamesin käännöksiä on kuitenkin useita (ainakin 16), eikä pelkkä maininta New King James kerro mikä se on niistä.


title: Ciaran Bourke

text: Ciaran Bourke (18. helmikuuta 1936 – 10. toukokuuta 1988) oli irlantilainen muusikko. Hän oli yksi The Dubliners -yhtyeen perustajajäsenistä. Hän soitti yhtyeessä kitaraa, huuliharppua ja tinapilliä, ja sävelsi monia sen kappaleista. Bourke oli The Dublinersin ainoa yliopistossa opiskellut jäsen.


title: Ciaran Bourke

text: Bourke kärsi vuonna 1974 aivoverenvuodon, josta ei koskaan täysin parantunut, eikä kyennyt enää esiintymään. Yhtye piti kuitenkin hänen "paikkaansa avoimena" ja jakoi keikkatulot hänen kanssaan Bourken kuolemaan asti.


title: Lumiukko

text: Lumiukko on ihmistä muistuttava lumesta tehty hahmo. Se koostuu tyypillisesti kolmesta lumipallosta, joista alin kuvaa jalkaosaa, keskimmäinen rintakehää ja ylin päätä. Monesti lumiukolle asetetaan napit, silmät ja suu pikkukivistä sekä nenä porkkanasta. Lumiukolle voidaan lisätä myös vaatteita, esimerkiksi kaulahuivi tai päähine. Porkkanan paikalla lumiukon nenänä voi myös olla esimerkiksi kivi.


title: Greg Kupka

text: Greg Kupka (s. 1. marraskuuta 1982) on yhdysvaltalainen sähköviulisti. Hän opiskeli Jerry Goodmanin johdolla. Kupka on esiintynyt useilla jazzfestivaaleilla ja -tapahtumilla. Hän sai vuonna 2003 pahan olkapäävamman, joka esti häntä esiintymästä kahteen vuoteen. Hän aloitti esiintymisen uudelleen vuonna 2005.


title: Sähköviulu

text:
Sähköviulu on sähköisesti vahvistettu viulu. Se poikkeaa tavallisesta viulusta myös siten, että sähköviulussa on monesti 5-7 kieltä. Sähköviulu on huomattavasti harvinaisempi kuin tavallinen viulu. Sitä ovat kuitenkin käyttäneet muun muassa jotkin progressiivisen rockin yhtyeet ja artistit, kuten King Crimson (1973-1974 vuosien kokoonpanossa), Gentle Giant ja
Curved Air sekä Emilie Autumn.Sähköviulu keksittiin 1910 luvulla jolloin sitä käyttivät pääosin jazz artistit. Nykyään sähköviulua käytetään metal-, rock-, pop-, hiphop-, jazz- ja kantrimusiikissa. Sähköviulu nähdään usein kokeellisena instrumenttina sillä se on harvinaisempi kuin sähkökitara.


title: Peterborough

text: Peterborough on 159 100 asukkaan (2004) kaupunki Itä-Englannissa Cambridgeshiren kreivikunnassa.


title: Peterborough

text: Kaupungin keskiaikainen katedraali on omistettu kolmelle apostolille: Pietarille (jonka mukaan kaupunki on nimetty), Paavalille ja Andreakselle.


title: Peterborough

text: Peterborough on tunnettu joukkoliikenteeseen panostamisesta. Kaupungissa on pyöräteitä yli 200 kilometriä, ja keskustaa ympäröi 72,5 km pitkä pyöräreitti "Green Wheel".


title: Konglomeraatti (liiketalous)

text: Konglomeraatti on monialayhtymä, konserniyritys, jossa on monenlaisia eri toimialan yrityksiä, joiden keskinäinen synergia voidaan katsoa heikoksi. Konglomeraatit olivat tavoiteltuja 1960-luvulla ja 1970-luvun alkupuolella, jolloin rahoituksen ja markkinoinnin kannalta pidettiin suurta monialaista konsernirakennetta edullisena.


title: Konglomeraatti (liiketalous)

text: 1980- ja 1990-luvulla puolestaan katsottiin, että konglomeraattien pilkkominen ja niiden osien uudelleen järjestely lisäisi erikoistumisen kautta tehokkuutta ja lisäisi näin omistaja-arvoa.


title: Magma (yhtye)

text: Magma on ranskalainen progressiivista rockia esittävä yhtye. Sen perusti vuonna 1969 rumpali Christian Vander. Yhtyeen musiikkia luonnehditaan usein nimellä "zeuhl", joka yleensä luetaan progressiivisen rockin alalajiksi. Suurin osa Magman kappaleista on Vanderin säveltämiä ja laulettu hänen kehittämällään kobaïa-nimisellä keinotekoisella kielellä. Yhtye julkaisi ensimmäisen studioalbuminsa, "Kobaïan" vuonna 1970. Magman kolmannen albumin, "Mekanïk Destrüktïw Kommandöh":n alkuperäistä versiota, vuonna 1973 levytettyä "Mekanïk Kommandöhiä" ei julkaistu ennen vuotta 1989.


title: .NET Messenger Service

text: .NET Messenger Service on Microsoftin kehittämä pikaviestintä- ja läsnäolonseurantajärjestelmä. Käyttäjätunnuksena toimivat Microsoft Passport Networkiin luodut sähköpostitunnukset.


title: .NET Messenger Service

text: Virallisista pikaviestintäohjelmista .NET Messenger Serviceä käyttävät Windows Live Messenger, MSN Explorer ja Windows Messenger. Kolmannen osapuolen ohjelmista mm. Adium, Pidgin, Trillian, Miranda IM ja Mercury Messenger tukevat .NET Messenger Service tunnuksia.


title: .NET Messenger Service

text: Palvelu on integroituna Windows XP käyttöjärjestelmässä, jossa järjestelmään luoduille käyttäjätunnuksille voi asettaa oman .NET service tunnuksen.


title: Nortoninlahti

text: Nortoninlahti () on Beringinmeren lahti läntisessä Alaskassa Sewardin niemimaan eteläpuolella. Tämän Nortoninlanden koillisosan muodostaa Norton Bay -lahti. Nortoninlahti on 240 km pitkä ja 200 km leveä. Yukonjoki laskee Nortoninlahteen sen eteläpuolella. Lahden pohjoisrannalla sijaitsee Nomen kaupunki. Myös paikkakunnat Elim, Golovin ja Koyuk sijaitsevat sen välittömässä läheisyydessä.


title: Nortoninlahti

text: Nortoninlahti on ollut jupikkien ja inupiattien asuinseutua vuosisatojen ajan. Se on näiden kahden kansan välinen raja. Inupiatit elävät lahden pohjoispuolella ja jupikit sen eteläpuolella.


title: Nortoninlahti

text: Kapteeni James Cook tutki lahtea syyskuussa vuonna 1778. Hän nimitti sen Sir Fletcher Nortonin mukaan, joka oli tuolloinen Britannian parlamentin alahuoneen puhemies.


title: Naftogaz

text:
Naftogaz () on Ukrainan öljyn- ja maakaasunjakeluyhtiö, jonka tarkoituksena on tukea Ukrainan öljy-, maakaasu- ja öljynjalostusteollisuuden kehitystä sekä integroitumista maailmantalouteen. Se on liikevaihdoltaan Ukrainan suurimpia yhtiötä.
Naftogazin maakaasuputkiverkosto on yhdistetty Venäjän, Valko-Venäjän, Moldovan, Romanian, Unkarin, Slovakian ja Puolan maakaasuputkiverkostoihin. Maakaasuputkistoverkoston tuontikapasiteetti Ukrainaan on 290 miljardia maakaasukuutiota ja vientikapasiteetti Länsi-, Keski- ja Itä-Euroopan maihin Moldova mukaan luettuna on 170 miljardia maakaasukuutiota vuodessa. Yhtiöllä on 140 000 työntekijää.


title: Naftogaz

text: Yhtiö on integroitunut vertikaalisti taaksepäin ja sillä on muun muassa tytäryhtiönään öljynetsintä- ja -porausyhtiö Ukrnafta, joka kykenee tuottamaan myös LNG:ä, täysin omistettu tytäryhtiö Tšjornomornaftogaz, joka käy kauppaa sekä etsii ja tuottaa öljyä sekä maakaasua Mustanmeren alueella. Yhtiö tuottaa maakaasua 0,8 miljardia kaasukuutiota ja 80 000 tonnia öljyä sekä kaasukondensaattia. Tšjornomornaftogazin maakaasuputkisto on 1 000 kilometrin pituinen. Myös öljynjalostusyhtiö Azmol kuuluu täysin Naftogazille.


title: Naftogaz

text: Maakaasun kuljettamista ja varastointia verten Naftogazilla on Ukrtansgaz, joka omistaa korkeapaineistetut maakaasun pääputket, yhteensä 34 000 kilometriä, johon sisältyy 17 000 kilometriä maakaasuputkistoja halkaisijoiltaan 1,0 metristä 1,4 metriin, 122 pumppuasemaa, joiden teho on 5 570 megawattia, 12 maanalaista kaasuvarastoa 30 mrd maakaasukuutiolle, 1 329 jakeluasemaa sekä 60 mittausasemaa, joilta kaasu jaetaan matalapaineputkistoihin, joiden pituus on 215 000 kilometriä sisältäen 22 000 jakelupistettä.


title: Naftogaz

text: Naftogazin kokonaan omistama valtiollinen pääöljyputkiyhtiö Družhba ("Ystävyys") käyttää 1 500 kilometrin pituista putkistoa kahdeksalla pumppuasemalla sekä 16 yhteensä 140 tuhannen kuutiometrin varastoilla. Družhba-putkistolla viedään venäläistä öljyä Keski-Eurooppaan.


title: Naftogaz

text:
Valtiollinen pääöljyputkiyhtiö Pdydniprovskilla on 2 400 kilometriä maakaasuputkistoja 18 pumppuasemalla sekä 36 varastolla, joiden kapasiteetti on 580 000 kuutiometriä sekä kahdeksan vastaanotto- ja jakeluasemaa. Yhtiö keskittyy Venäjän öljyn viemiseen Ukrainan kautta Venäjän eteläisille alueille sekä öljynvientiin Odessan satamaan.
Ukrspetstransgaz on erikoistunut kuljettamaan nestemäistä maakaasua (LNG) rautateitse.


title: Naftogaz

text: Maakaasun kauppaa suorittaa Naftogazin täysin omistama kauppahuone "Gas of Ukraine", mikä myy maakaasun kotitalouksille ja julkisen hallinnon organisaatioille samoin kuin myös teollisuudelle.


title: Äideistä parhain (romaani)

text: Äideistä parhain on vuonna 1992 julkaistu Heikki Hietamiehen kirjoittama romaani, joka kertoo jatkosodan aikana Suomesta Ruotsiin lähetetyistä sotalapsista. Sen pohjalta on tehty vuonna 2005 ensi-iltansa saanut samanniminen elokuva, jonka on ohjannut Klaus Härö.


title: Kotzebue Sound

text: Kotzebue Sound on merenlahti, joka työntyy Tšuktšimerestä sisämaahan Alaskan luoteisosassa. Se sijaitsee Sewardin niemimaan pohjoispuolella ja Baldwinin niemimaa on sen itäpuolella. Kotzebue Sound 161 kilometriä pitkä ja 113 kilometriä leveä.


title: Kotzebue Sound

text: Lahden rannalla olevia paikkakuntia ovat Kotzebue, Kiwalik ja Deering.


title: Kotzebue Sound

text: Baltiansaksalainen Otto von Kotzebue tutki ja nimesi Kotzebue Soundin vuonna 1816 etsiessään Luoteisväylää Venäjän palveluksessa.


title: Luettelo harmonikansoittajista

text: Luettelo harmonikansoittajista kattaa merkittäviä suomalaisia ja muita vähärivisten, monirivisten ja pianoharmonikan soittajia sekä harmonikkayhtyeitä.


title: Mario Andretti

text: Mario Gabriele Andretti (s. 28. helmikuuta 1940, Montona d'Istria, Italia) on yhdysvaltalainen entinen kilpa-autoilija, joka saavutti menestystä niin Formula 1 -sarjassa kuin myös Pohjois-Amerikan kilpasarjoissa.


title: Mario Andretti

text: Mario Andretti syntyi Montona d'Istrian kaupungissa, Italiassa toisen maailmansodan alussa, minkä seurauksena hän vietti seitsemän ensimmäistä elinvuottaan yhdessä perheensä kanssa pakolaisleireillä. Vielä sodan jälkeenkään ei Andrettin perhe pystynyt saavuttamaan tasapainoista elämää (heidän kotiseutunsa luovutettiin sodan jälkeen Jugoslavialle ja perhe joutui siirtymään pois kommunistialueilta Italiaan), joten vuonna 1955 Andrettit muuttivat Yhdysvaltoihin. Mario ihaili italialaisia moottoriurheilijoita ja hänen varhaiset muistonsa liittyivät F1-mestari Alberto Ascariin ja legendaariseen Mille Miglia -ajoon.


title: Mario Andretti

text: Perheen asettuessa Yhdysvaltojen Nazarethiin 1950-luvun puolivälissä Andretti työskenteli setänsä varikolla sekä aloitti itse kilpailemisen yhdessä veljensä Aldon kanssa pienissä amerikkalaisissa Stock Car- ja urheiluautosarjoissa 1940-luvulla valmistetulla Hudson Hornetilla. Aldon ura päättyi kuitenkin aikaisessa vaiheessa vakavien kolarien aiheuttamiin vaurioihin. Mario voitti Stock Car -(koppiauto)luokissa 21 kertaa. 1960–1980-luvuilla hän osallistui United States Automobile Clubin järjestämiin Stock Car-kilpailuihin, joissa voitti kilpailuja vuosina 1967 sekä 1974–75.


title: Mario Andretti

text: NASCAR:in koppiautoja Andretti kokeili ensimmäisen kerran vuonna 1966 ja vuotta myöhemmin voitti sarjassa Daytona 500-kilpailun.


title: Mario Andretti

text: Koppi- ja urheiluautot eivät riittäneet Andrettin tavoitteiksi, koska hän oli pitkään haaveillut ajavansa avorenkaisten sarjassa. Hän siirtyi ensin pienempiin Midget-autoihin, joilla kilpaili tiukalla aikataululla lähes sadassa kilpailussa 1960-luvun alussa (erikoisuutena kolmen kilpailun voitti kahdella eri radalla yhden päivän aikana). Kilpakuskin paikat olivat osa-aikaisia, kunnes hänelle tarjottiin vakituisempaa ajopaikkaa USAC:n järjestämässä sarjassa vuonna 1964 ja jossa voitti useita kertoja. Vuonna 1965 Andretti osallistui ensi kerran legendaariseen Indianapolis 500 -ajoon (lopputuloksissa oli kolmas), jonka hän voitti neljä vuotta myöhemmin (voitto oli hänen ainoa kyseisessä kilpailussa). Voiton uusiminen ei onnistunut kertaakaan pitkän IndyCar-uran aikana, minkä seurauksena moottoriurheilussa muodostui Andrettin kolaroinneista ja läheltä piti-tilanteista käsite "Andretti-kirous" (), joka koski myös Andrettin perheenjäseniä.


title: Mario Andretti

text: 1960-luvulla Andretti ajoi CART:ia sijoittuen ensimmäisessä kilpailussaan yhdenneksitoista vuonna 1964. Tiivis yhteistyö Clint Brawnerin kanssa auttoi Andrettin ensimmäiseen CART-mestaruuteen heti seuraavana vuonna ja myös 1966. Menestystä tuli myös vuonna 1967, vaikka hän ei voittanut kolmatta mestaruutta (tallipäällikkö Al Dean menehtyi samana vuonna, minkä seurauksena menetys oli henkisesti raskas Andrettille ja teknisen osaamisen osalta tallille). Kolmannen mestaruuden hän ajoi yhdeksän voittonsa ansiosta ylivoimaisesti vuonna 1969.


title: Mario Andretti

text: Andrettin ensimmäinen F1-kilpailu vuoden Italiassa peruuntui kilpailukiellolla, koska hän ja Bobby Unser olivat tuomariston mukaan aikaisemmin ajaneet 24 tunnin aikana ensin Yhdysvalloissa Hoosierin 100 mailin kilpailun ja lentäneet yölennolla Eurooppaan F1-osakilpailuun. Andretti teki vakuuttavan F1-debyytin Lotus-tallin autolla vasta Watkins Glenin radalla ajetussa Yhdysvaltain GP:ssä saavuttaen välittömästi paalupaikan. Itse kilpailu päättyi keskeytykseen kytkinrikon takia kierroksella 32. Ensimmäiset MM-pisteensä ja samalla palkintokorokesijoituksensa Andretti saavutti Espanjan GP:ssä 1970 ajettuaan March-Ford-autolla kolmanneksi. Ensimmäinen F1-osakilpailuvoittoonsa hän ajoi Ferrarilla kauden 1971 avauskilpailussa Etelä-Afrikan GP:ssä. Siitä alkoi vaikeampi jakso, jolloin Andretti ei pystynyt näyttämään todellisia taitojaan kilpailukyvyttömillä autoilla ja tulokset jäivät heikoiksi. Vuonna 1973 Andretti putosi hetkeksi pois F1-sarjasta, mutta pääsi taas seuraavalla kaudella mukaan kilpailuihin.


title: Mario Andretti

text: Andretti siirtyi Lotus-talliin ja hänen tallitovereitaan olivat muun muassa ruotsalaiset Gunnar Nilsson ja Ronnie Peterson. Vuonna Andretti saavutti maailmanmestaruuden teknisiltä ominaisuuksiltaan vallankumouksellisella Lotus 79 -maaefektiautolla. Maailmanmestaruus varmistui ristiriitaisesti kauden kolmanneksi viimeisessä kilpailussa, kun Andretin mestaruuden lähin uhkaaja ja tallitoveri Peterson menehtyi Italian GP:ssä. Maailmanmestaruuden jälkeen Andretti kilpaili F1-sarjassa epäsäännöllisesti pienin tauoin aina vuoteen 1982.


title: Mario Andretti

text: Andretti palasi takaisin CART/Champ Car-sarjaan 80-luvulla voitokkaasti (neljäs ja samalla viimeinen mestaruus 1984). Andretti voitti useita kilpailuita nuoremmista vastustajista huolimatta, joista yksi oli Marion poika, Michael Andretti. Vuoden 1987 Indy 500-kilpailussa Andretti oli ylivoimaisessa johdossa melkein koko kilpailun, kunnes tekninen ongelma moottorissa ja jousituksessa veivät häneltä voiton. Mario Andretti osallistui myös urheiluautokilpailuihin ja voitti niissäkin, joten häntä pidetään nykyään yhtenä kaikkien aikojen monipuolisimmista kilpa-ajajista. Mario Andretti oli 53-vuotias voittaessaan viimeisen Cart-kilpailunsa Phoenixissa vuonna 1993. Kausi 1994 oli Andrettin viimeinen kausi kyseisessä sarjassa ja uran päättymisen kunniaksi kausi tunnetaan nimellä "Arrivederci Marioksi". Hän yritti palata takaisin kilparadoille vuonna 2003, mutta osui Indy 500-harjoituksissa autonromuihin ja kolaroi autonsa (hän selvisi hengissä kolarista ja päätti lopettaa uransa).


title: Mario Andretti

text: Kestävyysajojen puolella Andrettin merkittävimmät tulokset olivat Sebringin 12 tunnin ajojen voitot vuosina 1967, 1970 ja 1972. Andrettin kilpa-ajan uran suurimmaksi puutteeksi jäi kuitenkin Le Mansin 24 tunnin ajon voitto, jota hän ei koskaan saavuttanut. Vuonna 1995 hän oli lähellä voittaa kilpailun, kunnes pyörähti, osui ratavalliin ja joutui olemaan varikolla korjausten ajan puolisen tuntia (hän ajoi lopulta toiseksi).


title: Mario Andretti

text: Andertti on ainoa ihminen koskaan, joka on voittanut kaikki seuraavat kilpailut/sarjat: Indianapolis 500 -kilpailun (1969), Daytona 500 -kilpailun (1967), sekä Formula 1 -sarjan maailmanmestaruuden. Andretti on toistaiseksi viimeinen yhdysvaltalainen, joka on voittanut F1-kilpailun (Hollannin Grand Prix 1978) ja kotikilpailunsa.


title: Mario Andretti

text: Andrettin perheessä ja lähisuvussa on useita kilpa-autoilijoita, muun muassa Marion poika Michael ajoi F1-sarjassa vuonna 1993 McLarenilla ja pojanpoika Marco ajaa IndyCar Series -sarjassa.


title: Mario Andretti

text: Andretti omistaa viinitilan Kalifornian Napa Valleyssä.


title: Walking in the Air

text: Walking in the Air on Howard Blaken säveltämä kappale, joka tunnetaan "Lumiukko"-animaatioelokuvan () tunnusmusiikkina. Alun perin kappaleen esitti St Paulin katedraalin kuoropoika Peter Auty.


title: Walking in the Air

text: Monet artistit ovat sittemmin esittäneet kappaleen. Rainbow esitti kappaleen nimellä "Snowman" levyllään "Bent Out of Shape". Aled Jonesin versio kappaleesta nousi Britannian singlelistalla viidennelle sijalle. Kappale löytyy myös brittiläisen lapsilaulaja Connie Talbotin levyltä "Over the Rainbow". Amerikkalainen lapsilaulaja Jackie Evancho julkaisi kappaleen levyllään "Heavenly Christmas". Chloë Agnew on julkaissut albumillaan "Chloë: Walking in the Air" vuonna 2004.


title: Walking in the Air

text: Suomessa kappaleen on levyttänyt muun muassa Nightwish levyllään "Oceanborn" vuonna 1998. Nightwishin entinen laulaja Tarja Turunen on levyttänyt "Walking in the Airin" myös levyllään "Henkäys ikuisuudesta". Saara Aalto on levyttänyt albumillaan "Enkeleitä - Angels" vuonna 2011.


title: Walking in the Air

text: Kappaleen on kääntänyt suomeksi Tarleena Sammalkorpi nimellä "Avaruus". Sen levytti ensimmäisen kerran Sakari Heikka ja Cantores Minores -kuoro vuonna 1989 Timo T. A. Mikkosen ja ystävien joulualbumille "Joulusydän". Kappaleen ovat esittäneet myöhemmin suomeksi muun muassa Tarja Merivirta, A. Aallon Rytmiorkesteri, Antti Tuisku, Arja Koriseva, Saara Aalto, Samuli Edelmann, Suvi Teräsniska sekä Rajaton.


title: Pelon maantiede

text:
Pelon maantiede on Auli Mantilan käsikirjoittama ja ohjaama vuonna 2000 valmistunut elokuva, joka pohjautuu Anja Kaurasen samannimiseen romaaniin. Elokuva palkittiin parhaasta käsikirjoituksesta Jussi-palkinnolla vuonna 2001.
Oikeushammaslääkäri Oili Lyyra (Tanjalotta Räikkä) selvittää Helsingin rannasta löytyneen ruumiin henkilöllisyyttä. Tapausta tutkii myös hänen rakastettunsa, rikosetsivä Eero Harakka (Kari Sorvali). Oilille alkaa selvitä, että ruumis on osa laajempaa suunnitelmaa. Tarinaan ilmestyy autokoulunopettaja Auvinen (Pertti Sveholm), joka on opettanut naisille ”tervettä pelkoa” jo vuosien ajan.


title: Beverly Hills kyttä

text: Beverly Hills kyttä on Martin Brestin ohjaama toimintakomedia vuodelta 1984. Elokuvan pääosassa on Eddie Murphy ja muissa keskeisissä rooleissa nähdään mm. Judge Reinhold.


title: Beverly Hills kyttä

text: Alun perin Axel Foleyn roolissa piti olla Sylvester Stallone, mutta hän halusi elokuvaan enemmän toimintaa kuin budjetti antaisi myötä. Stallone pudotettiin pois ja rooli annettiin Eddie Murphylle.


title: Beverly Hills kyttä

text: "The New York Timesin" kriitikot valitsivat "Beverly Hills kytän" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Beverly Hills kyttä

text: Elokuva kertoo Detroitissa asuvasta rääväsuisesta poliisista Axel Foleysta. Foley on usein ongelmissa koska ei piittaa esimiestensä käskyistä vaan hoitaa rikolliset oikeuden eteen omalla tavallaan. Raskaan työpäivän jälkeen Foley saapuu kotiinsa jossa tapaa vanhan ystävänsä Mikey Tandinon jolla on ongelmia suuremman luokan rikollisten kanssa. Gangsterit kuitenkin pian surmaavat Mikeyn. Foley haluaisi jutun tutkittavakseen, mutta hänen esimiehensä kieltää tätä puuttumasta asiaan. Foley lähtee kuitenkin Beverly Hillsiin, jonne murhan jäljet johtavat.


title: Anis Fuleihan

text: Anis Fuleihan (2. huhtikuuta 1900 Kyrenia – 11. lokakuuta 1970 Palo Alto) oli yhdysvaltalainen säveltäjä ja pianisti. Hänellä oli kyproslaisia sukujuuria. Fuleihan keskittyi lähinnä pianomusiikin säveltämiseen, mutta hän sävelsi myös konserton thereminille ja orkesterille. Fuleihanin pianokappaleisiin kuuluu muun muassa kaksi sonatiinia.


title: Älä itke Iines

text: Älä itke Iines on vuonna 1987 valmistunut Janne Kuusen ohjaama elokuva.


title: Älä itke Iines

text: Iines on suomalainen komedia katoilla ja vinttikerroksessa asuvasta yhteisöstä, joka kamppailee elinolosuhteittensa ja onnensa kohentamiseksi. Tyylilajiltaan Iines jäljittelee suomalaisittain harvinaista elokuvallista sarjakuvailmaisua. Elokuvan käsikirjoitus ei sisällä dialogia, vaan näyttelijät ovat luoneet sen itse kuvaustilanteessa. Tämän elokuvan tekotavan voidaan katsoa olevan esiaste ohjaajan myöhemmin 2000-luvulla toteuttamalle elokuvalle "Kukkia ja sidontaa" ja televisiosarjalle "Vapaa pudotus".


title: Sonatiini

text: Sonatiini tarkoittaa pientä sonaattia. Se eroaa sonaatista yleensä vain pituudeltaan. Sonatiini on sävelletty yhdelle soittimelle tai kamarimusiikkiyhtyeelle. Kokonaisen orkesterin soittamaa sonatiinia kutsutaan sinfonietaksi. Tunnettuja sonatiineja ovat säveltäneet muun muassa Muzio Clementi pianolle ja Sophia Dussek harpulle.


title: Baldwinin niemimaa

text: Baldwinin niemimaa on niemimaa Luoteis-Alaskassa pohjoisella napapiirillä. Se työntyy 72 kilometrin pituisena Kotzebuensalmeen Alaskan mannermaasta ja se on 2-19 kilometriä leveä. Kotzebuen kaupunki sijaitsee niemen kärjessä.


title: Sophia Dussek

text: Sophia Dussek (1. toukokuuta 1775 – 1847) oli englantilainen säveltäjä, laulaja, pianisti ja harpisti. Hän meni vuonna 1792 naimisiin pianisti Jan Ladislav Dussekin kanssa. Monet tämän nimissä julkaistut teokset ovat myöhemmin osoittautuneet Sophia Dussekin säveltämiksi. Jan Ladislav Dussekin kuoltua vuonna 1812 Sophia meni naimisiin alttoviulisti John Alvis Moraltin kanssa. Myöhempinä vuosinaan Dussek opetti musiikkia Paddingtonissa.


title: Sophia Dussek

text: Dussek sävelsi muun muassa sonatiineja harpulle.


title: Unalaska (saari)

text: Unalaska on Foxsaariin kuuluva saari Aleuttien saariston keskiosassa. Saari on pinta-alaltaan vajaa 3 000 neliökilometriä. Saarella on samanniminen Unalaskan kaupunki.


title: Unalaska (saari)

text: Nimi tulee aleutin kielestä.


title: H&M

text: H&M eli "Hennes & Mauritz" (täydelliseltä nimeltään H & M Hennes & Mauritz AB (publ)) on ruotsalainen kansainvälisesti toimiva vähittäiskaupan konserni, jonka valikoimissa on naisten, miesten ja lasten vaatteita sekä kosmetiikkaa sekä vuodesta 2009 kodintekstiilejä (H&M Home). Yrityksen vaatemerkkejä ovat "H&M, Cos, Monki, Weekday, Cheap Monday" sekä "& Other Stories."


title: H&M

text: Yritys on perustettu Västeråsissa, Ruotsissa vuonna 1947. Konsernilla on noin 4 300 myymälää 54 markkina-alueella mukaan lukien franchise-myymälät, COS-, Monki- ja Weekday-myymälät, verkkokauppa 35 markkina-alueella, sekä Pohjoismaissa toimiva postimyyntiyhtiö. Vuonna 2016 konsernin myynti (sis. alv.) oli 223 000 milj. SEK ja henkilökuntaa vuoden 2016 lopussa noin 161 000.


title: H&M

text: H&M:n suurin osakkeenomistaja on yhtiön perustajan poika Stefan Persson, joka toimi pitkään yhtiön toimitusjohtajana ja on ollut vuodesta 2009 yhtiön hallituksen puheenjohtaja. Hän hallitsee perheineen yhtiön osakkeista noin 3 % ja äänivallasta noin 69 % (30. marraskuuta 2009). Hän oli vuonna 2010 Forbesin listan mukaan Ruotsin toiseksi rikkain henkilö Ikean perustajan Ingvar Kampradin jälkeen.


title: H&M

text: Yritys perustettiin vuonna 1947 Ruotsin Västeråsissa noin sadan kilometrin päässä Tukholmasta. Keski-ikäinen myyntimies Erling Persson oli saanut Yhdysvaltain matkallaan idean vaatemyymäläketjusta, jonka tulos perustuisi suuriin tuotanto- ja myyntimääriin ja sitä myötä alhaisiin hintoihin. Liike aloitti naistenvaateketjuna nimellä "Hennes" ().


title: H&M

text: Yhtiön strategia on perustunut alusta saakka aktiiviselle laajentumiselle. 1960-luvulla ketju levittäytyi melko nopeasti ensin Norjaan ja sitten Tanskaan. Vuonna 1969 Persson päätti ostaa Tukholmassa sijainneen Mauritz Widforssin metsästys- ja aseliikkeen varastoineen. Hennesin valikoimaan otettiin miestenvaatteet, ja yrityksen nimeksi tuli "Hennes & Mauritz". Valikoimaan lisättiin myös lastenvaatteet.


title: H&M

text: Erling Perssoniin kuoltua yhtiö jatkoi hänen poikansa Stefan Perssonin johdolla. Pohjoismaiden ulkopuolelle yritys laajentui ensimmäiseksi Yhdistyneeseen kuningaskuntaan. Kesti kuitenkin useamman vuoden ennen kuin H&M vakiinnutti siellä asemansa pysyvästi. Seuraavaksi yritys avasi liikkeet Saksaan, Belgiaan ja Hollantiin. Luxemburg ja Itävalta olivat vuorossa 1990-luvulla. Vuonna 1997 H&M tuli Suomeen aluksi parilla liikkeellä ja saavutti lopulta vakaan aseman markkinoilla. Vuonna 2001 yritys toimi 14 maassa. Ensimmäisen Yhdysvaltain liikkeensä H&M avasi New York Cityyn.


title: H&M

text: Vuonna 2007 avattiin ensimmäiset Aasian liikkeet Hongkongiin ja Shanghaihin. Samana vuonna H&M lanseerasi COS-vaatemalliston (lyhenne sanoista Collection of Style). Vuonna 2008 laajeneminen jatkui Japaniin, ja samana vuonna H&M osti Fabric Scandinavien -muotiyrityksen. Vuonna 2009 H&M avasi ensimmäiset liikkeensä Venäjällä ja lanseerasi H&M Home -kodintekstiilimalliston.


title: H&M

text: H&M:n liikeidea on muotia ja laatua parhaaseen hintaan, vastuullisesti. Toimiminen 4 300 myymälässä 54 markkina-alueella vaatii toimivan logistiikan. Koska H&M omistaa itse kaikki liikkeensä, se voi itse koordinoida tavaraerien logistiikkaa haluamallaan tavalla, esimerkiksi siirtää Suomessa huonosti myyvän paitaerän toiseen maahan, jossa arvelee sen myyvän paremmin.


title: H&M

text: H&M korostaa myös liikepaikan merkitystä: New Yorkin liike on tärkeimmällä ostoskadulla 5th Avenuella, Lontoon liikkeet Kensington High Streetillä ja Oxford Streetillä, Pariisin liikkeet Forum des Hallesissa, Boulevard Haussmannilla ja Rue de Rivolilla. Suomessa pääkaupunkiseudun liikkeet sijaitsevat Aleksanterinkadulla, Forumissa, Sellossa, Itiksessä, kauppakeskus Arabiassa ja Kannelmäessä, kauppakeskus Jumbossa, Myyrmannissa, Isossa Omenassa, kauppakeskus Entressessä ja Tapiolan keskuksessa.


title: H&M

text: H&M on ottanut osaa vaatteiden kierrätykseen ja myymälät ottavat vastaan käytettyjä tekstiilejä, joista saa vastineeksi -15 % -alekuponkeja liikkeisiin. H&M toimittaa kerätyt vaatteet ja kodintekstiilit I:Collect-nimiselle vaatteiden kierrätykseen erikoistuneelle yritykselle, joka lajittelee kerätyt vaatteet niiden kunnon mukaan eri käyttötarkoituksiin. Hennes & Mauritz on ollut julkisuudessa esillä puhuttaessa vaatetusalan alihankintaketjuista ja alihankkijoiden työoloista. Yrityksellä on noin 700 alihankkijaa, pääosin Euroopassa ja Aasiassa – tavarantoimittajalista löytyy yrityksen nettisivuilla. Turvatakseen alihankkijoidensa toiminnan asianmukaisuuden H&M on luonut alihankkijoillensa "Code Of Conduct" -säännöt. Säännöillä määritetään muun muassa työpäivän enimmäispituus, työntekijöiden oikeus järjestäytymiseen ja lapsityövoimakielto. Säännöstön noudattamista testataan muun muassa alihankkijoiden tehtaissa tehtävin pistokokein. H&M:n ilmoituksen mukaan vuoden 2008 jälkeen tehdään lähes 2 400 tarkastusta joka vuosi. Tämän lisäksi H&M kuuluu "Fair Labor Association (FLA)" -järjestöön.


title: H&M

text: 1980-luvun lopussa yrityksellä oli kymmenkunta omaa suunnittelijaa, kun taas nykyisin tuotekehitystiimiin kuuluu noin 700 henkilöä. Suunnitteluosastoa johtaa Pernilla Wohlfahrt, joka seuraa tehtävässä Ann-Sofie Johanssonia ja Margareta van den Boschia. Ann-Sofie Johansson toimii nykyään H&M:n luovana neuvonantajana.


title: H&M

text: H&M on tehnyt yhteistyötä myös ulkopuolisten suunnittelijoiden kanssa seuraavasti:


title: H&M

text: H&M:n vaatteet valmistetaan pääosin Euroopassa ja Aasiassa, alihankkijalista löytyy yrityksen nettisivuilta. Monet tuotantomaat ovat kehittyviä maita. Vuosina 2000 ja 2007 H&M:n alihankkijoita on epäilty lapsityövoiman käytöstä. Vuonna 2007 yhtiön vaatteissa epäiltiin käytetyn puuvillaa, jonka lapset olivat keränneet Uzbekistanissa. Vuodesta 2013 H&M:n tuotteissa ei ole käytetty uzbekistanilaista puuvillaa . H&M ei omista itse tehtaita vaan tilaa vaate-erät alihankkijoilta. Code of Conduct -toimintasäännöstön käyttöä valvotaan omien tarkastajien voimin, minkä lisäksi FLA suorittaa riippumattomia tarkastuksia H&M:n tavarantoimittajien tehtaissa.


title: H&M

text: Perustettuaan ensimmäiset liikkeensä Suomeen vuonna 1997 H&M laajensi myymäläketjuaan huolimatta alkuvaiheen huonosta kannattavuudesta. Laajentumista hidasti sopivien liikepaikkojen puute. Vuonna 2012 Suomessa oli 43 myymälää kaikkiaan 31 paikkakunnalla.


title: H&M

text: H&M-myymälöitä on Suomessa seuraavilla paikkakunnilla:


title: Kymmenen riivinrautaa (elokuva)

text: Kymmenen riivinrautaa on vuonna 2002 valmistunut Ere Kokkosen elokuva, joka perustuu Arto Paasilinnan samannimiseen romaaniin vuodelta 2001.


title: Ruokatorven syöpä

text: Ruokatorven syöpä on ruokatorvessa sijaitseva pahanlaatuinen kasvain. Se aiheuttaa erilaisia oireita, kuten dysfagiaa (nielemisvaikeuksia) ja kipua. Pienet ja paikalliset kasvaimet poistetaan yleensä kirurgisesti. Levinnyttä ruokatorven syöpää hoidetaan tavallisesti sädehoidolla, kemoterapialla ja yhdistelmähoidolla. Ennuste riippuu syövän levinneisyydestä mutta on yleensä huono: noin 8 % sairastuneista on elossa viiden vuoden kuluttua taudin diagnosoinnista. Ruokatorven karsinoomia ovat levyepiteelikarsinooma ja adenokarsinooma, jolle altistaa pitkään jatkunut refluksitauti.


title: Ruokatorven syöpä

text: Suomessa todetaan vuosittain vajaat 200 uutta ruokatorvisyöpätapausta. Vaikka sairaus on Suomessa selvästi harvinaistunut, on se maassa yhä hieman muita Pohjoismaita yleisempi.


title: Ruokatorven syöpä

text: Nielemisvaikeudet ovat ruokatorven syövän tyypillisin ensioire. Joskus sairauteen liittyy myös kipua ja verenvuotoa. Jos syöpä on levinnyt, etäpesäkkeet aiheuttavat erilaisia oireita.


title: Ruokatorven syöpä

text: Ruokatorven syöpä todetaan usein vasta silloin, kun se on jo ennättänyt levitä. Jos sairaus ei kuitenkaan ole levinnyt, on mahdollista poistaa syöpäkasvain kirurgisesti.


title: Ruokatorven syöpä

text: Monesti sädehoito jarruttaa ruokatorven syövän kehitystä.


title: Ruokatorven syöpä

text: Ruokatorven syövän riskitekijöitä ovat sen esiintyminen suvussa, korkea ikä ja alkoholi sekä tupakointi. Barrettin ruokatorvi altistaa taudille. Myös akalasiaa sairastavilla on korkeampi sairastumisvaara.


title: Semichisaaret

text: Semichisaaret () ovat kolme Nearsaariin kuuluvaa saarta Aleuttien saaristossa Lounais-Alaskassa. Nämä saaret ovat Shemya, Nizki ja Alaidsaari ().


title: Hurmaava joukkoitsemurha (elokuva)

text: Hurmaava joukkoitsemurha on vuonna 2000 valmistunut Ere Kokkosen elokuva Arto Paasilinnan samannimisestä romaanista. Kokkonen teki elokuvasta myös kahdeksanosaisen televisiosarjan, jota varten kuvattiin lisäkohtauksia, joita ei ole elokuvassa.


title: Hurmaava joukkoitsemurha (elokuva)

text: Televisiosarja on esitetty MTV3:lla useita kertoja. Elokuvan ensi-ilta televisiossa oli 24. kesäkuuta 2012, lisäksi elokuva on julkaistu VHS:nä ja DVD:nä. Elokuvan VHS- ja DVD-julkaisun kansikuvaa on myös käytetty alkuperäisen romaanin kansikuvana uudemmissa painoksissa.


title: Hurmaava joukkoitsemurha (elokuva)

text: "Tv-maailman" arvostelussa todetaan, että elokuva nauraa niin suomalaiskansalliselle synkkyydelle kuin yhdistyksen perustamisinnollekin. Tyylilajiksi todetaan sekavahko "opera buffa". "Helsingin Sanomien" Arto Pajukallio totesi elokuvan hauskuuden perustuvan lähinnä irrallisiin kirjallisiin sutkauksiin, joihin näyttelijät eivät löydä kaikupohjaa.


title: Elämä lyhyt, Rytkönen pitkä (elokuva)

text: Elämä lyhyt, Rytkönen pitkä on vuonna 1996 valmistunut Ere Kokkosen ohjaama elokuva Arto Paasilinnan samannimisestä romaanista. Televisiossa elokuva on esitetty hieman laajempana kaksiosaisena sarjana.


title: Elämä lyhyt, Rytkönen pitkä (elokuva)

text: Elokuvaa kuvattiin kesällä 1996 Keski-Pohjanmaan Lestijärvellä ja Kokkolassa sekä Helsingissä, Hämeenlinnassa, Tampereella ja Seinäjoella.


title: Elämä lyhyt, Rytkönen pitkä (elokuva)

text: "Elämä lyhyt, Rytkönen pitkä" sai kutsuvierasensi-iltansa 15. lokakuuta 1996 kuvauspaikkakuntana käytettyä Lestijärveä lähimpänä sijaitsevassa elokuvateatterissa, Kannuksen Koivussa ja tähdessä. Helsingissä se tuli ohjelmistoon kolme päivää myöhemmin.


title: Elämä lyhyt, Rytkönen pitkä (elokuva)

text: "Helsingin Sanomien" arvostelussa Mikael Fränti kuvaili elokuvaa Ere Kokkosen kunnianhimoiseksi yritykseksi irtautua aiemmin tekemistään Körmy- ja Turhapuro-elokuvista, mutta hänestä Kokkonen ei oikein pysty hyödyntämään Paasilinnan tekstin tarjoamia mahdollisuuksia. Fränti luonnehtii Kokkosen ohjausta sympaattiseksi mutta vanhahtavaksi, vaisuksi ja tasapaksuksi.


title: Kämppäys

text: Kämppäys (camp, camppaus, cämppäys) eli leiriytyminen on videopelien verkkomoninpeleissä käytettävä termi, jolla viitataan kauan samassa paikassa pysymiseen. Ensimmäisen ja kolmannen persoonan ammuntapeleissä kämppäyksen tarkoituksena on saada strateginen etulyöntiasema vastapelaajien suhteen, kun taas verkkoroolipeleissä leiriytymisen tarkoituksena on odottaa ryhmänä jonkin tietyn NPC-vastuksen ilmaantumista sen henkiinheräämispaikalla ja päästä näin raidaamaan mahdollisimman nopeasti.


title: Kämppäys

text: Kämppäämistä esiintyy erityisesti ensimmäisen ja kolmannen persoonan ammuntapelien (joita ovat mm. "Unreal"-, "Quake"-,Counter-Strike- ja "Call of Duty" -pelisarjojen pelit) verkkomoninpeleissä. Hidastempoisissa ja realistisimmissa peleissä kämppäys on usein hyödyllistä ja erittäin taktistakin, tosin joissakin peleissä ja/tai peliyhteisöissä myös halveksittua.


title: Suloinen myrkynkeittäjä (televisiosarja)

text: Suloinen myrkynkeittäjä on vuonna 1995 Yle TV1:llä lähetetty suomalainen televisiosarja, jonka käsikirjoitti ja ohjasi Ere Kokkonen. Neliosainen sarja pohjautuu Arto Paasilinnan samannimiseen romaaniin. VL-Media julkaisi sarjan DVD:llä 30. lokakuuta 2015.


title: Maroon 5

text: Maroon 5 on yhdysvaltalainen poprock-yhtye, joka perustettiin Los Angelesissa, Kaliforniassa vuonna 1994. Yhtyeessä on viisi jäsentä: Adam Levine (laulu, kitara), James Valentine (kitara, taustalaulu), Jesse Carmichael (koskettimet, taustalaulu), Mickey Madden (basso) sekä Matt Flynn (rummut).


title: Maroon 5

text: Yhtyeen tunnettuja kappaleita ovat muun muassa "Harder to Breathe", "This Love", "She Will Be Loved", "Girls like you" ja "Moves Like Jagger". Maroon 5 on voittanut myös kolme Grammy-palkintoa.


title: Maroon 5

text: Maroon 5 on voittanut useita palkintoja esikoisalbumistaan "Songs About Jane", joka julkaistiin kesäkuussa 2002. Albumista kehkeytyi valtava listamenestys, ja se myi kultaa, platinaa ja jopa triplaplatinaa useissa maissa eri puolilla maailmaa. Maroon 5 keikkaili Songs About Janen tiimoilta laajamittaisesti vuosina 2003–2005, ja kyseisellä ajanjaksolla julkaistiin myös Santa Barbarassa taltioitu livelevy "Live - Friday the 13th". Yhtyeen alkuperäinen jäsen, rumpali Ryan Dusick jätti yhtyeen syyskuussa 2006 jatkuvan keikkailun aiheuttaman olkavamman takia. Hänet korvasi aluksi vain Dusickin väliaikaiseksi paikkaajaksi aiottu Matt Flynn.


title: Maroon 5

text: Parin vuoden keikkailutauon jälkeen Maroon 5 julkaisi toukokuussa 2007 toisen albuminsa "It Won't Be Soon Before Long", viisi vuotta esikoislevyn jälkeen. Toinen levy sinkosi heti ilmestymisviikollaan Billboard 200 -listan kärkeen ja sitä myytiin yli puoli miljoonaa kappaletta. Albumin ensimmäinen single, "Makes Me Wonder", oli yhtyeen ensimmäinen kappale, joka saavutti ykkössijan Billboardin Hot 100 -listalla. Yhtye promotoi uutta levyään erilaisissa tapahtumissa koko kesän 2007, ja syksyn 2007 se kiersi Yhdysvaltoja lämmittelijänään ruotsalaisyhtye The Hives.


title: Maroon 5

text: Maroon 5:n kummatkin albumit ovat joutuneet kiistanalaisiksi. Avoimen seksuaaliset musiikkivideot sekä väitetysti naisvihaa ja arveluttavia aiheita tihkuvat sanoitukset ovat kaikki aiheuttaneet keskustelua.


title: Maroon 5

text: Kolmannen studioalbuminsa "Hands All Over" yhtye julkaisi syyskuussa 2010. Sen sijoitus Billboard 200 -listalla oli parhaimmillaan 2. Vuonna 2011 levy julkaistiin uudelleen ja se sisälsi myös singlen Moves Like Jagger. Kappale on myynyt 14.4 miljoonaa kopiota maailmanlaajuisesti tehden siitä yhden kaikkien aikojen parhaiten myydyistä singleistä. Bändi vieraili Suomessa 30. marraskuuta 2011. Alun perin Maroon 5:n piti esiintyä Kulttuuritalolla 16. maaliskuuta 2011, mutta keikkaa siirrettiin Adam Levinen saaman tv-roolin vuoksi.


title: Maroon 5

text: "Overexposed", bändin neljäs studioalbumi, julkaistiin kesäkuussa 2012 ja se sijoittui Billboard 200 -listalla parhaimmillaan toiseksi. Albumin kaksi ensimmäistä singleä, Payphone ja One More Night, olivat molemmat maailmanlaajuisia hittejä.


title: Maroon 5

text: Tähän mennessä Maroon 5 on myynyt yli 10 miljoonaa levyä Yhdysvalloissa ja 27 miljoonaa levyä maailmanlaajuisesti.


title: Maroon 5

text: Adam Levine, Jesse Carmichael ja Mickey Madden tutustuivat toisiinsa jo 12-vuotiaina, ja lukion aloitettuaan he ottivat mukaansa myös Ryan Dusickin perustaen Kara's Flowers-yhtyeen. Kara's Flowers soitti enimmäkseen garage- ja grungepainotteista musiikkia, ja se esiintyi ensimmäisen kerran suurelle yleisölle losangelesilaisella Whisky a Go Go -klubilla syyskuun 16. päivänä 1995. Adam Levine tunnetaan nykyään välillä korkeaksikin kohoavasta äänestään, mutta tuohon aikaan Adam lauloi paljon nykyistä syvemmällä äänellä.


title: Maroon 5

text: Vuonna 1997 Kara's Flowers allekirjoitti levytyssopimuksen Reprise Records -levy-yhtiön kanssa ja julkaisi esikoislevynsä "The Fourth World" samana vuonna. Adam Levine, Jasse Carmichael ja Mickey Madden olivat tuolloin aivan lukionsa loppusuoralla, kun taas Ryan Dusick oli päättämässä toista lukuvuottaan UCLA:ssa. Yhtye kuvasi videonkin esikoissinkulleen "Soap Disco", mutta kappale ei saavuttanut menestystä. Vaikka Kara's Flowersia tukivatkin sellaiset yhtyeet kuin Reel Big Fish ja Goldfinger, joiden keikoilla se soitti, esikoislevy myi vain 5000 kopiota eikä menestynyt kaupallisesti. Levinen mukaan epäonnistuminen oli "suuri pettymys" ja sai bändin lähes hajoamaan vuonna 1998. Vuonna 1999 yhtye purki sopimuksensa Reprise Recordsin kanssa.


title: Maroon 5

text: Tämän jälkeen yhtyeen neljä jäsentä lähtivät omille teilleen opiskelemaan eri puolelle Yhdysvaltoja. Tämä kyseinen aikakausi vaikutti merkittävästi nykyisen Maroon 5:n tyyliin ja soundiin, sillä esimerkiksi Adam Levine sai muun muassa mustilta opiskelutovereiltaan paljon vaikutteita eri musiikkityyleistä. Kara's Flowersin jäsenet pitivät toisiinsa yhteyttä ja alkoivat soittaa yhdessä jälleen vuonna 2001. Tällöin Jesse Carmichael vaihtoi soittimensa kitarasta koskettimiin, joten yhtye tarvitsi keulamies Adamin rinnalle toisen kitaristin. Tähän virkaan löydettiin aiemmin Square -nimisen yhtyeen riveissä soittanut James Valentine.


title: Maroon 5

text: Vuonna 2001 James Valentine liittyi yhtyeen riveihin. Yhtye nimettiin Maroon 5:ksi, ja se soitti muutamia keikkoja New Yorkissa ja Los Angelesissa ennen kuin sai levytyssopimuksen itsenäiseltä newyorkilaiselta Octone Records -yhtiöltä. Lisäksi Maroon 5 allekirjoitti kansainvälisiä markkinoita silmällä pitäen sopimuksen BMG Music Publishing -yhtiön kanssa.


title: Maroon 5

text: "Songs About Jane", Maroon 5:n esikoisalbumi levytettiin Los Angelesissa Rumbo Recordsin tiloissa Matt Wallacen tuotannolla. Suurin osa levyn materiaalista sai vahvoja vaikutteita Adam Levinen myrskyisästä suhteesta entiseen tyttöystäväänsä Janeen. "Olimme juuri eroamassa kun menimme studioon", Adam selittää. "Kun olimme valinneet levylle tulevat kappaleet, päätimme antaa sille nimeksi "Songs About Jane", koska se vastasi rehellisimmin levyn sisältöä."


title: Maroon 5

text: Levy ilmestyi 2002, mutta kesti todella kauan ennen kuin esikoissingle "Harder to Breathe" pääsi Billboard-listan kahdenkymmenen soitetuimman kappaleen joukkoon. Loppujen lopuksi "Songs About Jane" kohosi Billboard 200 -listan kuudennelle sijalle elokuussa 2004. Tällöin sen julkaisusta oli kulunut peräti 26 kuukautta. Australian listalla albumi nousi kakkossijalle, Britanniassa ykköseksi.


title: Maroon 5

text: "Harder to Breathe" kipusi Yhdysvalloissa ja Britanniassa Top 20- ja Australiassa ja Uudessa-Seelannissa Top 40 -listalle. Toinen single "This Love" pääsi Yhdysvalloissa viidennelle sijalle, Britanniassa kolmossijalle ja Australiassa kahdeksanneksi. Kolmas single, "She Will Be Loved" pääsi Top 5:een sekä Yhdysvalloissa että Britanniassa ja kipusi ykköseksi Australiassa. Neljäs single, "Sunday Morning" nousi Top 40:een sekä Yhdysvalloissa, Britanniassa että Australiassa.


title: Maroon 5

text: Maroon 5 oli jatkuvasti kiertueella albuminsa julkaisun jälkeen kesäkuusta 2002. Tänä aikana yhtye kiersi niin Michelle Branchin, Nikka Costan, Vanessa Carltonin kuin Rolling Stonesin kanssa. Myös esimerkiksi Matchbox Twenty, Phantom Planet, The Thrills ja The Donnas kiersivät heidän kanssaan.


title: Maroon 5

text: Koko kiertue-elämän ajan rumpali Ryan Dusick oli kärsinyt pahasta käsivammasta eikä hän joillakin kiertueilla voinut soittaa lainkaan. Tällöin häntä tuurasi Ryland Steen. Toisinaan Dusick palasi taas osaksi kiertuetta, mutta joutui vammojensa takia aina vetäytymään tauolle. Kun Dusick joutui olemaan poissa siksi, että lääkärit selvittelivät, mikä häntä oikeasti vaivasi, häntä tuurasi Josh Day. Yhdeksän kuukautta kului ja lopulta Gavin DeGraw'n entinen rumpali Matt Flynn astui Dusickin sijaiseksi. Flynnin oletettiin aluksi olevan vain väliaikainen ratkaisu ja että Dusick vielä palaisi takaisin yhtyeen riveihin, mutta Flynn otettiinkin virallisesti Dusickin tilalle syyskuussa 2006.


title: Maroon 5

text: Maroon 5:n toisen studioalbumin "It Won't Be Soon Before Long" julkaisi maailmanlaajuisesti 22. (Suomessa 23.) toukokuuta 2007 A&M/Octone Records -levy-yhtiö. Adam Levinen mukaan toinen levy on "Songs About Janea" "seksikkäämpi ja vahvempi" ja saanut paljon vaikutteita 1980-luvun merkkiartisteilta, kuten esimerkiksi Princelta, Shabba Ranksilta, Michael Jacksonilta ja Talking Headsilta. Julkaisun jälkeen albumi rikkoi esimerkiksi iTunes-myyntitilastoja, kun se myi viikon sisään yli 101 000 kappaletta.


title: Maroon 5

text: Albumin ensimmäinen single "Makes Me Wonder" julkaistiin 27. maaliskuuta 2007. Ensimmäisellä viikollaan se saavutti Billboard Hot 100 -listalla vasta sijan 84, mikä on yhtyeen huonoiten ensimmäisellä viikollaan menestynyt single. Kappale kuitenkin kipusi huhtikuun ajan listalla ylöspäin, kunnes toukokuun ensimmäisellä viikolla se teki valtavan loikan sijalta 64 suoraan ykkössijalle. Tämä oli koko Billboardin historiassa kaikkein suurin koskaan tapahtunut harppaus. Myöhemmin ennätys on rikottu uudestaan. "Makes Me Wonder" saavutti ykkössijan myös Billboardin Hot Digital Songs -, Pop 100 - ja Hot Dance Club Play -listoilla.


title: Maroon 5

text: Maroon 5:n kolmas studioalbumi on äänitetty Sveitsissä, jossa yhtye teki albumia tuottaja Robert Langen kanssa. James Valentine kertoi marraskuussa 2009, että uuden albumin nimeksi tulee "Hands All Over". Albumi julkaistiin 21. (Suomessa 22.) syyskuuta 2010. Albumin ensimmäinen single, "Misery", julkaistiin 22. kesäkuuta 2010 ja toinen single, "Give A Little More", julkaistiin 17. elokuuta 2010. Albumi julkaistiin uudelleen kesällä 2011, jolloin siltä julkaistiin myös sen viimeinen single "Moves Like Jagger". Kappale esitettiin ensimmäisen kerran livenä The Voice of USA -ohjelmassa kesäkuussa 2011 ja se saavutti 1. sijan Billboard Hot 100 -listalla syyskuussa 2011.


title: Maroon 5

text: Maroon 5:n neljäs studioalbumi on äänitetty Los Angelesissa ja se julkaistiin 26. kesäkuuta 2012. Albumin on tuottanut Max Martinin lisäksi Benny Blanco ja Ryan Tedder. Adam Levinen mukaan neljäs albumi tulee olemaan yhtyeen "tähän mennessä popein ja monipuolisin" ja siinä on vaikutteita pop-musiikin alkuvaiheiden tyylistä. Albumin ensimmäinen single on 17. huhtikuuta 2012 julkaistu Payphone (ft. Wiz Khalifa). Toinen single, One More Night, julkaistiin 19. kesäkuuta 2012 ja se oli ykkössijalla Billboard Hot 100 -listalla yhdeksän viikkoa putkeen. Albumin kolmas single, Daylight, sai musiikkivideon, jossa oli fanien lähettämiä videoita ja kuvia. Video julkaistiin 10. joulukuuta 2012 ja sen on ohjannut Jonas Åkerlund. Neljäs single, Love Somebody, julkaistiin 14. toukokuuta 2013 ja sen videon on kuvannut Rich Lee.


title: Maroon 5

text: Heinäkuussa 2012 bändi ilmoitti, että se oli jo aloittanut työskentelemisen seuraavan albumin parissa, vaikka Overexposed oli julkaistu vain alle kaksi viikkoa aiemmin.


title: Maroon 5

text: MTV Newsin haastattelussa kitaristi James Valentine kertoi, että bändi on studiossa kirjoittamassa viidettä studioalbumiaan. Hän kertoo kirjoitetun materiaalin olevan "ehkä hieman takaisin siihen suuntaan, mitä teimme Songs About Janella", mutta kertoo myös kappaleiden olevan erilaisia ja että ne ovat vielä aikaisessa vaiheessa. Syyskuussa 2013 Valentine sanoi, että uusi albumi saattaa ilmestyä alkuvuodesta 2014.


title: Maroon 5

text: 8. huhtikuuta 2014 bändi ilmoitti virallisilla Twitter- ja Facebook-sivuillaan, että albumi, johon viitattiin nimellä "#albuM5", on tekeillä ja että lisää tietoa on tulossa pian.


title: Maroon 5

text: 18. toukokuuta 2014 bändi ilmoitti kotisivuillaan, että viides studioalbumi on nimeltään "V". Albumi julkaistaan 2. syyskuuta 2014. Adam Levine kertoi MTV:n haastattelussa, että V on sekoitus bändin vanhempaa ja uudempaa tuotantoa. Ryan Seacrestin haastattelussa hän kertoi, että albumilla on myös kappale Gwen Stefanin kanssa. Albumin ensimmäinen single on nimeltään Maps ja se julkaistiin 16. kesäkuuta 2014.


title: Maroon 5

text: Osa "Harder To Breathe" -kappaleen sanoituksista on joissain tapauksissa tulkittu naisvihaisiksi. Esimerkiksi kappaleen aloitusvirkkeessä Adam Levine laulaa "How dare you say that my behavior is unacceptable / So condescending and unnecessarily critical / I have the tendency of getting very physical / So watch your step 'cause if you do you'll need a miracle" (suom. "Kuinka kehtaat sanoa että käyttäytymiseni on sellaista ettei sitä voi hyväksyä / Niin alentavaa ja tarpeettoman kriittistä / Minulla on taipumus heittäytyä hyvin fyysiseksi / Joten varo, sillä jos niin käyt tulet tarvitsemaan ihmettä."). Tämän voi tulkita niin, että Levinen aikomuksena on lyödä oletettua naista, joka hänen vihansa kohteena on. Levine on kuitenkin itse sanonut, että todellisuudessa kappaleella ei ole mitään tekemistä tällaisen kanssa, vaan laulu on kirjoitettu "Songs About Jane"n julkaisun alla, kun Maroon 5 oli turhautunut levy-yhtiöönsä. Yhtiön mielestä levyllä ei nimittäin ollut ainakaan singlejulkaisuihin kelpaavaa materiaalia ja siksi se painosti yhtyettä tekemään lisää uusia kappaleita.


title: Maroon 5

text: "This Love" -kappaleen musiikkivideossa Levine nähdään pitkissä seksikohtauksissa naisen kanssa, jota esitti Levinen silloinen tyttöystävä, malli Kelly McKee. Videossa käytetyt kuvauskulmat pyrkivät näyttämään kyseisissä kohtauksissa mahdollisimman paljon paljasta pintaa näyttämättä kuitenkaan strategisia kehonosia, ja näin video välttyi tulemasta pahemmin sensuroiduksi. Videosta on kuitenkin julkaistu konservatiivisempia markkinoita silmällä pitäen siistimpi versio, jossa seksikohtauksissa Levinen ja McKeen peittävät osittain näkyvistä tietokoneella luodut, ympäriinsä leijuvat kukat. Kun Levinen mielipidettä tästä kysyttiin, hän sanoi sensuroinnin olevan "naurettavaa". Yhtyeen basisti Mickey Maddenin mielestä siistimpi versio oli "absurdia ylireagointia".


title: Maroon 5

text: Myös "She Will Be Loved" -kappaleen videolla nähdään eroottisia kohtauksia. Videossa nähdään kolmiodraama sekä Adam Levinen esittämän hahmon fantasioita muhinoimisesta näyttelijä Kelly Prestonin esittämän naisen kanssa.


title: Maroon 5

text: Kumpikaan Maroon 5:n studioalbumeista ei ole saanut kansiinsa kielenkäytöstä varoittavaa merkintää, vaikka kielenkäyttö kummankin levyn joissakin raidoissa on vahvanlaista. Tällaisia ovat esimerkiksi juuri edellä mainittu "Harder To Breathe" sekä "Makes Me Wonder". Yhtyeen toisen albumin toisen sinkun, "Wake Up Call" -kappaleen musiikkivideo tosin luokiteltiin Yhdysvalloissa kielletyksi alle 17-vuotiailta.


title: The Foundations

text: The Foundations oli brittiläinen soul-yhtye vuosina 1967–1970. Se tunnetaan parhaiten yhtyeen kahdesta hitistä, "Baby, Now That I've Found You" (Britannian listaykkönen) ja "Build Me Up Buttercup" (Yhdysvaltain listaykkönen).


title: Virtsaputki

text: Virtsaputki eli "urethra" tai "uretra" on putkimainen elin, jonka kautta virtsa poistuu elimistöstä. Osalla nisäkäsuroksista, mm. miehellä ja uroskoiralla myös siemenneste poistuu elimistöstä virtsaputken kautta.


title: Virtsaputki

text: Virtsaputki on sileästä lihaskudoksesta, sidekudoksesta ja limakalvosta koostuva putkimainen elin, joka alkaa virtsarakosta ja päättyy kehon ulkopinnalle sukupuolielinten alueelle. Virtsaamista hallitaan virtsaputken toimintaa säätelevän virtsaputken sulkijalihaksen, "musculus sphincter urethrae", avulla.


title: Virtsaputki

text: Noin 20-25 cm pitkä virtsaputki alkaa virtsarakon alaosasta ja kulkee ensin eturauhasen, sitten lantion lihasten ja lopulta siittimen läpi virtsaputken paisuvaisen sisällä. Virtsaputken suu sijaitsee siittimen päässä, terskan kärjessä. Eturauhasessa siemenjohtimet yhtyvät virtsaputkeen, samoin eturauhasen alapuolella sijaitseva bulbouretraalirauhanen liittyy virtsaputkeen.


title: Virtsaputki

text: Noin 3-5 cm pitkä virtsaputki alkaa virtsarakon alaosasta ja kulkee lantion lihasten läpi. Virtsaputken suu avautuu hävyn seudulle, häpykielen ja emättimen väliin.


title: Virtsaputki

text: Virtsaputken yleisimpiin sairauksiin kuuluu virtsaputken tulehdus, "urethritis" eli "uretriitti", joka on yleinen syy kivulle virtsatessa. Naiset saavat miehiä helpommin virtsarakkotulehduksen eli "kystiitin", koska heidän rakkoa tulehduksilta suojaava virtsaputkensa on paljon lyhyempi kuin miehillä.


title: Virtsaputki

text: Virtsaputken ahtauma, "strictura urethrae", voi aiheutua iskusta tai tulehduksesta. Nämä ovat miehillä yleisempiä pitemmän virtsaputken vuoksi.


title: Virtsaputki

text: Virtsarakon ekstrofiassa virtsaputki ja -rakko ovat jääneet sulkeutumatta.


title: Virtsaputki

text: Virtsaputken syöpä on erittäin harvinainen. Virtsaputkessa voi esiintyä virtsakiviä.


title: Nancy Sinatra

text: Nancy Sandra Sinatra (s. 8. kesäkuuta 1940 Jersey City, Yhdysvallat) on yhdysvaltalainen laulaja ja näyttelijä. Hän on laulaja Frank Sinatran ja tämän ensimmäisen vaimon, Nancy Barbaton tytär. Hänen uransa lähti nousuun 1960-luvun lopulla "These Boots Are Made for Walkin'" -hitin ansiosta. Nancy Sinatra tunnetaan persoonallisesta alttoäänestään.


title: Nancy Sinatra

text: Nancy Sinatra on saanut tähden Hollywood Walk of Famelle.Sinatran kappaleita kuullaan myös elokuvien soundtrackeillä:


title: Päämajoitusmestari

text: Päämajoitusmestari oli Suomen armeijassa operatiivisen osaston (Päämajoitusmestarin osaston) päällikkö, joka vastasi sotatoimien suunnittelusta ja joukkojen siirroista operaatioita varten. Suomen sisällissodan aikana päämajoitusmestarina toimi ratsumestari Hannes Ignatius. Talvi- ja jatkosodanaikaisena päämajoitusmestarina oli kenraaliluutnantti A. F. Airo.


title: Päämajoitusmestari

text: Päämajoitusmestari vastasi päämajan sotatoimien esittelystä ylipäällikölle hyväksyttäväksi, käytännössä sotatoimien suunnittelusta ja johtamisesta.


title: AS Livorno Calcio

text: Associazione Sportiva Livorno Calcio on italialainen jalkapalloseura Toscanan maakunnassa sijaitsevata Livornosta. Vuonna 1915 perustettu seura pelaa kaudella 2018–2019 Italian toiseksi korkeimmalla sarjatasolla Serie B:ssä, jonne se nousi keväällä 2018. AS Livorno pelaa kotiottelunsa Stadio Armando Picchillä.


title: AS Livorno Calcio

text: AS Livornon väri on punaisenruskea, mistä juontaa lempinimi "Amaranto", seuran toinen yleisesti käytetty lempinimi on "Labronici". As Livorno tunnetaan myös vasemmistolaisista kannattajistaan, joiden joukossa on erityisesti kommunisteja.


title: AS Livorno Calcio

text: AS Livornon paras sijoitus Italian korkeimmalla sarjatasolla Serie A:ssa on toinen sija kausilla 1919–1920 ja 1942–1943. Vuonna 2004 seura palasi pääsarjaan 55 vuoden tauon jälkeen ja pelasi Serie A:ssa 2004–2008, 2009–2010 ja 2013–2014.


title: AS Livorno Calcio

text: Italian jalkapalloskandaalin ansiosta Livorno pääsi kaudella 2006-2007 UEFA Cupiin ensimmäistä kertaa historiansa aikana sijoituttuaan edellisellä kaudella Serie A:ssa kuudenneksi. Seuran 2000-luvun tähtiä ovat olleet maailmanmestaruuden vuonna 2006 voittanut maalivahti Marco Amelia sekä Serie A:n kauden 2004–2005 maalikuningas Cristiano Lucarelli, joka kaudella 2018–2019 toimii seuran päävalmentajana.


title: Kerttu Mustonen

text: Kerttu Mustonen (21. maaliskuuta 1891 Nurmes – 21. toukokuuta 1959 Helsinki) oli suomalainen laulujen sanoittaja ja kirjailija. Hän teki yhteistyötä muun muassa Toivo Kärjen, Eugen Malmsténin ja George de Godzinskyn kanssa.


title: Kerttu Mustonen

text: Muutettuaan Helsinkiin 1920-luvulla Kerttu Mustonen työskenteli päätoimisesti konttoristina ja kirjanpitäjänä eri yrityksissä, pisimpään – noin 15 vuotta – erään vienti- ja tuontiliikkeen palveluksessa. Näihin aikoihin hän julkaisi kertomuksia eri lehdissä, myöhemmin myös radiohupailuja, elokuvakäsikirjoituksia ja myös yhden kaunokirjallisen teoksen.


title: Kerttu Mustonen

text: Kerttu Mustosen sanoittajanura lähti liikkeelle sattumalta, kun hän kirjoitti työpaikkansa pikkujoulujuhlaa varten uudet sanat Oolannin sota -lauluun ja sai siihen mukaan hämmästyttävän monet yrityksen kaikkiaan 70 työntekijästä. Tämä suoritus teki vaikutuksen Mustosen työtoveriin, joka toimi samaan aikaan tilapäisesti erään tanssiorkesterin pianistina, ja tämä kehotti häntä tekemään käännökset muutamaan brittiläiseen iskelmään. Mustosen ensimmäinen huomiota herättänyt sanoitus oli Eugen Malmsténin vuonna 1935 levyttämä Heipä hei, vaikka kärryt kaatukoon. Sota-aikana Mustonen aloitti yhteistyön Toivo Kärjen kanssa ja hänen aiemmin iloisiin ja hilpeisiin sanoituksiinsa tulivat mukaan surumieliset sävyt, elämän koko kirjo. Luonteeltaan Kerttu Mustonen on muistettu iloisena ja räiskyvänä persoonana, vaikka hänen viimeisiä vuosiaan varjosti vakava sairaus. Hänen viimeiseksi julkaistuksi sanoituksekseen jäi Kipparikvartetin levyttämä Heinäsirkka ja unikko vuodelta 1954.


title: Kerttu Mustonen

text: Kerttu Mustosen salanimiä olivat muun muassa Vuokko ja Marjaana. Lisäksi hän käytti salanimeä Jouko Kukkonen, joka oli myös oikea henkilö.


title: Kerttu Mustonen

text: Kerttu Mustonen kertoi omasta sanoitustyöstään vuonna 1941 seuraavasti: ”Hauskempaa iltatyötä tuskin tiedän! Oikein hekumoitsen kun levittelen eteeni uusia nuotteja. Soitan ne sitten viululla pari kertaa läpi – ja sitten alkaa sanojen nikartelu. Idean teksteihini saan melkein aina sävelestä, ainoastaan Eugen Malmsténin sävellyksiin olen saanut idean häneltä. Toisinaan sanat syntyvät hyvin helposti, toisinaan ne voivat olla suurenkin työn takana. Usein on sattunut, että jo sävelestä kuulen iskelmän nimen – siis pääidean. Yleensä tekstejä tehdessäni koetan pitää pääasiana sitä, että saisin ne syntymään hyvälle kielelle – mikäli siinä onnistun on eri asia. Suomen kieli on taipuisa, sanarikas. Löytyy suunnattomat määrät kauniita sanoja, jotka jo lausuttuna kaiullisesti ovat musiikkia. Jos onnistun tällaisia sanoja käyttelemään sopivissa paikoissa musiikin kanssa, on iloni kaksinkertainen.”


title: Kolyma

text: Kolyma (Колыма) on suuri Pohjoiseen jäämereen laskeva joki Koillis-Siperiassa. Se virtaa mutkitellen etelästä pohjoissuuntaan. Se saa alkunsa Magadanin alueelta Kolyman ylängöltä ja Tšerskivuoristosta, koukkaa länteen Sahan tasavallan puolelle ja laskee sen alueella Itä-Siperian mereen. Kolyma on jäässä suurimman osan vuotta, jäätön se on tavallisesti kesäkuusta lokakuuhun.


title: Kolyma

text: Joen padonnut Kolyman vesivoimalaitos otettiin käyttöön vuonna 1982. Sen viiden turbiinin nykyteho on 900 megawattia, ja se vastaa suurimmasta osasta Magadanin alueen sähköntarvetta. Toinen voimalaitos ja tekojärvi on rakenteilla.


title: Songs About Jane

text: Songs About Jane on poprock-yhtye Maroon 5:n esikoisalbumi. Se julkaistiin kesäkuussa 2002 levymerkillä J Records/Octone Records.


title: Adam Levine

text: Adam Noah Levine (s. 18. maaliskuuta 1979 Los Angeles, Kalifornia) on yhdysvaltalainen muusikko. Hänet tunnetaan parhaiten Maroon 5 -yhtyeen solistina ja kitaristina sekä lauluntekijänä.


title: Adam Levine

text: Levine kävi musiikkikoulua Hancockissa, New Yorkissa, missä hän tapasi Kara's Flowersin alkuperäisjäsenet Jesse Carmichaelin, Mickey Maddenin ja Ryan Dusickin. Hän valmistui tästä koulusta vuonna 1997, jolloin Kara's Flowers myös julkaisi debyyttialbuminsa, "The Fourth World". Samana vuonna bändi esiintyi menestyssarjassa "Beverly Hills, 90210". Albumilla oli vain vähän suosiota ja sen ainoan singlen, "Soap Discon", markkinointi epäonnistui. Albuminsa menestyksestä pettyneenä bändiläiset jäivät tauolle ja suuntasivat eri teille.


title: Adam Levine

text: Levine ja bändikaveri Carmichael lähtivät Los Angelesista opiskelemaan New Yorkiin yliopistoon, joka keskittyi musiikkiin ja esiintymiseen. Tämä oli ensimmäinen kerta, kun he altistuivat uudelle musiikkisuuntaukselle ja he kokivat kulttuurillisen herätyksen. MTV:n uutisissa vuonna 2002, Levine sanoi "Silloin aloin heräämään koko hip hop, R&B -jutulle. Meillä oli ystävä nimeltä Chaos ja kaikkea. Se ei ollut Brentwood High."


title: Adam Levine

text:
Tuona aikana Levine työskenteli tarjoilijana Johnny Rocketsissa. Hän jätti koulunsa kesken ja yhdisti taas voimansa Jessen, Mickeyn ja Ryanin kanssa, mutta vuonna 2001 mukaan tuli myös entinen Square kitaristi, James Valentine. Bändille annettiin uusi nimi, Maroon 5, ja Levine ystävineen alkoi työstää uusien musiikkisuuntausten vaikutteita saanutta musiikkia. Kun Levine työskenteli käsikirjoittajan assistenttina tv-sarjassa "Amyn lailla", hän käytti aikaansa sanoitusten kirjoittamiseen entisestä tyttöystävästään Janesta. Näistä kappaleista tuli Maroon 5:n debyyttialbumin, "Songs About Janen", biisejä.
Maroon 5:n ensimmäinen albumi oli menestys ja se myi kultaa, platinaa ja jopa triplaplatinaa useissa maissa eri puolilla maailmaa. Yhtye keikkaili "Songs About Janen" tiimoilta laajamittaisesti vuosina 2003–2005. Yhtyeen alkuperäinen jäsen, rumpali Ryan Dusick jätti yhtyeen syyskuussa 2006 jatkuvan keikkailun aiheuttaman olkavamman takia. Hänet korvasi aluksi vain Dusickin väliaikaiseksi paikkaajaksi aiottu Matt Flynn.


title: Adam Levine

text: Parin vuoden keikkailutauon jälkeen Maroon 5 julkaisi toukokuussa 2007 toisen albuminsa "It Won't Be Soon Before Long", viisi vuotta esikoislevyn jälkeen. Toinen levy nousi heti ilmestymisviikollaan Billboard 200 -listan kärkeen ja sitä myytiin yli puoli miljoonaa kappaletta. Yhtye promotoi uutta levyään erilaisissa tapahtumissa koko kesän 2007, ja syksyn 2007 se kiersi Yhdysvaltoja lämmittelijänään ruotsalaisyhtye The Hives.


title: Adam Levine

text: Kolmannen studioalbuminsa "Hands All Over" yhtye julkaisi syyskuussa 2010. Levyn merkeissä tapahtuma kiertue tuo bändin myös Suomeen. Maroon 5:n oli määrä esiintyä Helsingissä keväällä 2011, mutta keikka siirrettiin myöhempään ajankohtaan, marraskuulle 2011, koska Adam halusi osallistua The Voice -ohjelman tekoon samoihin aikoihin. Levine on aiemmin vihjaillut että albumi saattaa olla yhtyeen viimeinen.


title: Adam Levine

text: Levine on tehnyt yhteistyötä monien artistien kanssa. Vuonna 2005 Levine oli mukana Ying Yang Twinsin kappaleessa "Live Again" ja esiintyi myöhemmin Kanye Westin Late Registration albumin kolmannella singlellä, "Hear 'Em Say". Mies teki myös oman versionsa "Wild Horses" kappaleesta Alicia Keysin kanssa. Seuraavana vuonna hän kirjoitti Natasha Bedingfieldin kanssa yhdessä kappaleen "Say It Again", jolla hän myös esiintyi. Uusimpina töinä Adam on tarjonnut apuaan K'naanin kappaleelle "Bang Bang" ja Gym Class Heroesin "Stereo Hearts" -singleen.


title: Adam Levine

text: Levine on tehnyt muutamia esiintymisiä myös televisiossa. Vuonna 2007 hän esiintyi Saturday Night Liven 33:lla tuotantokaudella sketsissä "Iran So Far" Andy Sambergin kanssa, Fred Armisenin ja Jake Gyllenhaalin kanssa. Levine esitti itseään ja lauloi huumoristisen kertosäkeen rakkauslauluun joka oli omistettu Mahmoud Ahmadinejadille. Vuotta myöhemmin hän esiintyi Comedy Centralin "Night of Too Many Stars" -ohjelmassa. Adamilla oli myös cameo-rooli Jimmy Kimmel Livessa presidentin vaalien alla. Hän tuki siinä Barack Obamaa. Levine teki myös pienen vierailuroolin itsenään 30 Rock -sarjan kolmannen kauden viimeisessä jaksossa.


title: Adam Levine

text: Vuonna 2009 Adam lauloi Slashin levylle kappaleen "Gotten". Levine esiintyy myös laulajana "She Will Be Loved" -kappaleen kohdalla pelissä Band Hero. Mies oli myös mukana yhtenä niistä 80 laulajasta jotka tekivät uusintaversion Michael Jacksonin kappaleesta "We Are the World". Tuotot menivät Haitin maanjäristyksen uhreille.


title: Adam Levine

text: Levine syntyi Los Angelesissä Kaliforniassa Patricia "Patsy" (o.s. Noah) ja Fredric Levinen perheeseen. Hänen enonsa on Slate-kirjailija ja editori Timothy Noah. Patsy ja Fred Levine erosivat Adamin ollessa pieni. Tästä liitosta Adamilla on veli Michael. Lisäksi hänellä on vanhempiensa uusista avioliitoista siskopuoli Julia sekä kaksi sisarpuolta, Liza ja Sam. Adamin isä omistaa uuden vaimonsa kanssa Los Angelesissa kaksi miestenvaateliikettä; tämän vuoksi Adam itse kertoo olevansa aina muodissa muita edellä.


title: Adam Levine

text: Levinen ex-tyttöystävä on Maroon 5:n ensimmäisen levyn muusa. Vuonna 2004 tehdyssä haastattelussa Adam kertoi, ettei Jane ole ottanut häneen yhteyttä albumin menestyksestä huolimatta. He ovat nyttemmin tehneet sovinnon ja vuonna 2007, Levine kuvaili heidän olevan "läheisiä ystäviä".


title: Adam Levine

text: Adam harrastaa intohimoisesta autoja. Hänen lempiautonsa on vuoden 1971 Mercedes 280 SE 3.5 Cabriolet. Hän ei kuitenkaan aja autojaan usein, sillä hän on huolissaan ilmastonmuutoksesta ja autoilun vaikutuksesta siihen.


title: Adam Levine

text: Adamilla on tatuointeja ylävartalossa. Jokaisella on oma merkityksensä. Yksi hänen rakkaimmista tatuoinneistaan on hänen koiralleen omistamansa tassun kuva lavassa.


title: Adam Levine

text: Levine meni 2014 naimisiin malli Behati Prinsloon kanssa. Heidän tyttärensä syntyi 2016. Toinen lapsi syntyi 2018.


title: Back to Bedlam

text: Back to Bedlam on brittiläisen muusikon, James Bluntin, vuonna 2004 julkaistu esikoisalbumi. Sen kokonaiskesto on 39 minuuttia ja 28 sekuntia. Levyä on myyty maailmanlaajuisesti yhteensä noin 14 miljoonaa kappaletta.


title: Back to Bedlam

text: "Back to Bedlam" ohitti kesällä 2007 3 020 490 albumin myynnillään pitkään kotimarkkinoiden myydyimmän albumin paikkaa pitäneen Didon albumi "No Angelin", jota on myyty Britanniassa sitten ilmestymisensä vuonna 2000 3 015 703 kappaletta.


title: Back to Bedlam

text: 2 368 000 kappaleen vuosimyynti Britannian kotimarkkinoilla vuonna 2005 vei albumin myös Guinnessin ennätysten kirjaan. Brittimusiikkilehti NME puolestaan palkitsi albumin kyseisen vuoden huonoimpana.


title: The Young and the Hopeless

text: The Young and the Hopeless on Good Charlotten toinen albumi. Se julkaistiin 1. lokakuuta 2002. Albumi on saanut nimensä "Tunteita ja tuoksuja" (The Young and the Restless) -saippuaoopperan mukaan. Albumia on myyty jo yli 4 miljoonaa kappaletta maailman laajuisesti.


title: Good Charlotte (albumi)

text: Good Charlotte on punkbändi, Good Charlotten ensimmäinen albumi, joka julkaistiin 26. syyskuuta 2000.


title: Kommersant

text: Kommersant () on vuodesta 1990 ilmestynyt venäläinen taloussanomalehti. Samanniminen lehti ilmestyi myös 1909–1919. Sanomalehden lisäksi ilmestyy Kommersant-sanomalehden Ukrainan painos, analyyttinen viikkolehti Kommersant Vlast Коммерсантъ-Власть ("Valta") ja talousviikkolehti Kommersant Dengi ("Rahat") sekä autoista kertova Kommersant Avtopilot.


title: Kommersant

text: Nimi Kommersant tarkoittaa liikemiestä. Nimi kirjoitetaan kovaan konsonanttimerkkiin päättyen niin kuin Venäjän keisarikunnan aikana. Turha kovat merkit poistettiin oikeinkirjoitusuudistuksen yhteydessä 1917.


title: Kommersant

text: Omistaja erotti Kommersant Vlastin päätoimittajan Maksim Kovalskin, kun lehdessä oli esitetty epäilyjä duuman vaalien rehellisyydestä. Lehden kustantavan yhtiön johtajakin joutui eroamaan. 13. joulukuuta 2011 ilmestyneessä lehdessä kommentoitiin vaaleja ja kannessa oli otsikko: "Miten vaaleja vääristeltiin. Todistusaineisto ja silminnäkijät". Usmanov perusteli päätoimittajan erottamista sillä että "hän oli rikkonut eettisiä sääntöjä".Interfaxin mukaan pääsyy oli Lontoon-kirjeenvaihtajan vaalireportaasi, jossa oli kuva vaalilipusta, jossa luki haistatuksia Putinille.


title: Kommersant

text: Kommersantin perusti 1990 liikemies Vladimir Jakovlev. Lehden osti vuonna 2006 oligarkki Boris Berezovskilta metalli-investointien parissa liiketoimintansa tehnyt Ališer Usmanov. Kilpaileva Forbes-lehti arveli syynä olleen Venäjän poliittisen johdon painostus.


title: Kecskemét

text: Kecskemét [] on kaupunki Unkarin keskiosassa Bács-Kiskunin läänissä Budapestin ja Szegedin puolivälissä, 86 kilometriä kummastakin. Kaupungissa oli 111 428 asukasta vuonna 2009, joten se on maan kahdeksanneksi suurin kaupunki asukasluvun mukaan. Kaupungin pinta-ala on 321,36 neliökilometriä. Kecskemét on Bács-Kiskunin läänin pääkaupunki.


title: Kecskemét

text: Zoltán Kodály on syntynyt Kecskemétissä.


title: Kecskemét

text: Kecskemétin suomalainen ystävyyskaupunki on Hyvinkää.


title: Los Angeles Galaxy

text: Los Angeles Galaxy on yhdysvaltalainen jalkapalloseura, joka pelaa Major League Soccer -liigassa. Seura on perustettu vuonna 1995 ja se oli yksi MLS:n kymmenestä perustajaseurasta. Seura pelaa kotiottelunsa StubHub Centerissä Carsonissa Kaliforniassa muutaman minuutin päässä Los Angelesin keskikaupungista. Samalla stadionilla pelaa myös Los Angelesin toinen MLS-seura Club Deportivo Chivas USA. Kausina 1996–2002 Galaxyn kotistadionina toimi Rose Bowl Stadium Pasadenassa Kaliforniassa.


title: Los Angeles Galaxy

text: Los Angeles Galaxy on yksi MLS:n menestyksekkäimmistä seuroista. Se on voittanut liigan mestaruuden, MLS Cupin, kolmasti, vuosina 2002, 2005 ja 2012. kahdella ensimmäisellä kerroilla sen finaalivastustajana oli New England Revolution. Revolution kaatui kummallakin kertaa jatkoajalla maalein 1–0. Galaxy on ollut myös kolmesti MLS Cupin loppuottelun häviävänä osapuolena, vuosina 1996, 1999 ja 2001. 1996 ja 1999 sen finaalivastustajana oli D.C. United ja vuonna 2001 San Jose Earthquakes. Galaxy on voittanut kaikille yhdysvaltalaisseuroille avoimen Lamar Hunt U.S. Open Cupin kahdesti, 2001 ja 2005, ja CONCACAF Champions’ Cupin kerran, vuonna 2001, jolloin se kaatoi loppuottelussa hondurasilaisen Club Olimpia Deportivon maalein 3–2. Vuonna 2006 Galaxy pelasi toisen kerran historiansa aikana Open Cupin voitosta, mutta Chicago Fire vei tuolloin loppuottelussa voiton. Galaxy on voittanut myös kahdesti, 1998 ja 2002, MLS Supporters’ Shieldin, joka jaetaan eniten pisteitä MLS:n runkosarjassa keräävälle seuralle.


title: Los Angeles Galaxy

text: Galaxylla on kaksi isompaa kannattajaryhmää: The Galaxians ja Los Angeles Riot Squad. Galaxy on katsojakeskiarvolla mitaten MLS:n suosituin seura: seuran kotiotteluissa on ollut vuosien varrella keskimäärin yli 21 000 katsojaa, korkein keskiarvo saatiin vuonna 1996, jolloin katsojia oli lähes 29 000 per ottelu.


title: Los Angeles Galaxy

text: Kaudella 2006 Galaxy jäi ensimmäisen kerran historiansa aikana MLS:n pudotuspelien ulkopuolelle sijoituttuaan konferenssinsa sisällä sijalle viisi. Kesäkuussa 2006, seuran oltua yhdentoista pelatun ottelun jälkeen konferenssinsa hännillä, Galaxy erotti seuraa vuodesta 2004 luotsanneen päävalmentaja Steve Sampsonin ja palkkasi tämän tilalle kanadalaisen Frank Yallopin, joka toimi ennen nimitystä Kanadan jalkapallomaajoukkueen päävalmentajana. Samana vuonna seura sai myös uuden puheenjohtajan, kun Doug Hamilton, MLS:n vuoden toimitsija kausina 2003–2005, menehtyi maaliskuussa sydänkohtaukseen 43-vuotiaana. Uudeksi puheenjohtajaksi tuli yhdysvaltalainen entinen maajoukkuejalkapalloilija ja Red Bull New Yorkin (aiemmin MetroStars) johtotehtävissä toiminut Alexi Lalas.


title: Los Angeles Galaxy

text: 11. tammikuuta 2007 uutisoitiin yhden maailman tunnetuimmista jalkapalloilijoista, David Beckhamin, siirtyvän seuraan kesällä 2007.. Beckhamin viisivuotinen sopimus Galaxyn kanssa astui voimaan 1. heinäkuuta 2007 ja kaksi viikkoa myöhemmin hänet esiteltiin lehdistölle Galaxy-paidassa. Beckham-siirron yhteydessä Galaxy vaihtoi tunnuksensa sekä pelipaitojensa värit.


title: Aden

text:
Aden () on kaupunki Jemenissä. Sen asukasluku on 588 938 (2012).
Aden on pitkään sijainnut tärkeän kauppareitin varella, ja sen omistajuus on varhaishistorian aikana ollut vuoroin jemeniläisten, etiopialaisten ja arabien hallussa. Portugali ja Osmanien valtakunta taistelivat kaupungin omistuksesta 1500- ja 1600-luvuilla. 1700-luvusta lähtien Aden kuului Lahejin sulttaanikuntaan. Iso-Britannia valloitti Adenin vuonna vuonna 1839. Siitä tuli hallinnollisesti Adenin setlementti ja myöhemmin siirtokunta. Brittien lähdettyä Jemenistä 1967 Adenista tuli Jemenin demokraattisen kansantasavallan pääkaupunki Jemenien yhdistymiseen 1990 saakka.


title: E Nomine

text: E Nomine on saksalainen yhtye, jonka perustivat Kristian Weller ja Friedrich Graner. Yhtyeen musiikissa yhdistyvät tekno, kuorolaulu, uskonnolliset tai myyttiset teemat ja saksankieliset sanoitukset, joita E Nominen kappaleilla lausuvat eri saksalaiset ääninäyttelijät, mm. Christian Brückner, Rolf Schult. Yhtyeen musiikkivideoilla esiintyy ja live-esiintymisissä sanoitukset lausuu Senad Fuerzkelper Giccic.


title: E-Type

text: E-Type (oik. Bo Martin Erik Erikson, s. 27. elokuuta 1965 Uppsala) on ruotsalainen eurodance-artisti, joka nousi myyntilistoille kappaleella "Set the World on Fire" vuonna 1995. E-Typen pääsolistina vuoteen 2004 toimi Nana Hedin. Videoilla ja keikkalavoilla E-typen kanssa kuitenkin esiintyi "Dilnarin ”Dee” Demirbag", siksi että Hedin oli ylipainoinen, eikä omasta mielestään voinut sen vuoksi esiintyä julkisesti.


title: E-Type

text: E-Type aloitti vuonna 1991 singlellä "We've Got the Atmosphere". Se nousi Ruotsin listojen kärkeen. Seuraavan vuoden aikana E-Typestä tuli tunnettu ruotsalaisessa viihdemaailmassa. Hän toimi TV-juontajana, teki elokuvamusiikkia ja kirjoitti lauluja useille ruotsalaisille artisteille.


title: E-Type

text: E-Type on julkaissut 30 singleä, 6 studioalbumia ja kaksi kokoelmaa. Hänen äänitteet olivat myyneet vuoteen 2009 mennessä maailmanlaajuisesti 17 miljoonaa kappaletta.


title: E-Type

text:
E-Typen viimeisin albumi julkaistiin vuonna 2007.
Artistinimensä E-Type keksi matkalla kirjoittamaan sopimusta levy-yhtiöön Stakka Bon jengin kanssa. He joutuivat matkalla poliisin pysäyttämäksi, ja heidän ohitseen viiletti Jaguar E-Type -urheiluauto.


title: E-Type

text: Alun perin E-Type soitti hard rock -yhtye Hexenhausissa. Vuonna 1991 hän tapasi Stakka Bon ja alkoi kiinnostua dancemusiikista. Alun perin he toimivat nimellä Stakka B and E-Type. Vuoden 1993 keskivaiheilla hän teki ensimmäisen soolosinglensä nimeltä "I'm Falling", mutta siitä ei tullut suurtakaan menestystä.


title: E-Type

text:
E-Type alkoi yhdessä tuottajien Denniz Popin ja Max Martinin kanssa tehdä materiaalia debyyttialbumilleen "Made in Sweden".
Kesällä 1994 ensimmäinen yhteistyön tulos, single "Set The World On Fire", nousi ruotsalaisille listoille. Kappaleella oli mukana myös Nana Hedin, jonka hän oli tavannut samana vuonna. Seuraava single "This Is The Way" myi edeltäjänsä lailla kultaa. Debyyttialbumi "Made In Sweden" julkaistiin marraskuussa 1994. Vuoden 1994 ruotsalainen menestyjä on palkittu kolmella palkinnolla Swedish Dance Music Awardseissa.


title: E-Type

text: Onnistumisten jälkeen Eurooppa alkoi osoittaa lisääntyvää mielenkiintoa ruotsalaiseen platinaa myyneeseen artistiin. Singlet "Set The World On Fire" ja "This Is The Way" pääsivät Ranskan ja Saksan listoille vuoden 1995 aikana. Keväällä 1996 USA:n yökerhot alkoivat suosia E-Typea "This Is The Way" -kappaleen myötä, joka sijoittui todella hyvin Billboard Club Chartissa. E-Typen toinen albumi, "The Explorer", julkaistiin syyskuussa vuonna 1996 ja tuottajina toimivat edelleenkin Denniz Pop ja Max Martin. Albumi tuotti viisi onnistunutta singleä.


title: E-Type

text: E-Typen kolmas albumi "Last Man Standing" julkaistiin marraskuussa 1998, ja tuon vuoden kesällä sekä syksyllä E-Type menestyi vieläkin paremmin singleillä "Angels Crying" ja "Here I Go Again". Seuraava albumi "Euro IV Ever" menestyi hyvin myyntilistoilla singlejulkaisujen "Life" ja "Africa" ansiosta.


title: E-Type

text: Vuonna 2000 julkaistiin E-Typen ensimmäinen kirja, "Sveakampen". Kirja on puoliomaelämäkerta viikingeistä. Kirjan hahmot pohjautuvat E-Typen kavereihin ja tuttaviin. Vuoden 2001 lopulla "Sveakampen" oli saatavilla myös tietokonepelinä.


title: E-Type

text: E-Typen musiikki, jonka tyyli on pysynyt samana yli kymmenen vuotta, on rap-vaikutteista dancemusiikkia, jossa käytetään vahvoja naisvokalisteja kuten Nana Hedin. E-Typen tunnettuja kappaleita ovat myös "This is the Way", "Life", "Here I Go Again", "Angels Crying" ja "Campione 2000". Vuonna 1998 E-Type palkittiin World Music Awards -tapahtumassa parhaana pohjoismaisena artistina.


title: Polttoleikkaus

text: Polttoleikkaus tarkoittaa yleensä rautametallien muotoonleikkaamista hapen ja polttokaasun, esimerkiksi propaanin tai asetyleenin yhteisvaikutuksella. Polttoleikattaviksi soveltuvat aineenvahvuudet aina 2000 millimetriin saakka. Rajoittava tekijä leikkaussyvyydessä on kaasusuihkun muodon pysyminen riittävän kapeana.


title: Polttoleikkaus

text: Edellytykset polttoleikkaukselle ovat: materiaalin tulee palaa alemmassa lämpötilassa kuin sulaa ja materiaalin tulee palaa puhtaassa hapessa. Seostetummat teräslaadut vaativat erilaisia menetelmiä, esimerkiksi laser-, plasma-, tai jauhe- (rautajauheen avulla) leikkaus.


title: Polttoleikkaus

text: Polttoleikkaus aloitetaan kuumentamalla teräs punahehkuiseksi ja suihkuttamalla tämän jälkeen puhdasta happea punahehkuiseen teräkseen, jolloin teräs palaa vapauttaen energiaa prosessiin. Periaatteessa ei kaasuliekkiä tarvitsisi käyttää alun kuumennuksen jälkeen, sillä palava teräs kuumentaa materiaalin, joka taas vuorostaan palaa kohdatessaan hapen.


title: Polttoleikkaus

text: Eräs tärkeä työkalu on happipeitsi: se on yksinkertaisesti osista koottu pitkä putki, jonka sisällä on erillinen kovempi terästanko tuottamaan leikkauskuumuutta sekä kanavat hapelle.


title: Polttoleikkaus

text: Erilaiset metallien muotoonleikkausmenetelmät muodostavat olennaisen tärkeän osan Suomen metalliteollisuuden vahvasta perustuksesta. Yhteisnimitys edellä mainituille menetelmille on terminen leikkaus. Telakkateollisuus ja raskaampi metalliteollisuus ovat yleensä polttoleikkauksen tärkeimpiä käyttäjiä.


title: Kalenteri

text: Kalenteri (latinan sanasta "calendarium", tilikirja) on vuotuisen ajanlaskun esitys, tapa kuvata ajan jaksoja, yleisimmin päiviä päivämäärinä. Kalenterit perustuvat yleensä taivaankappaleiden liikkeisiin. Länsimainen gregoriaaninen kalenteri on aurinkokalenteri, joka perustuu auringon kiertoon, ja tärkeitä siinä ovat vuodenajat, jotka pyritään pitämään paikoillaan. Kalenteri voi perustua myös kuun vaiheisiin, jolloin uuden vuoden paikka vaihtelee vuodenaikoihin nähden, ja kalenterivuosi on lyhyempi. Esimerkiksi islamilainen kalenteri on tällainen kuukalenteri. Siinä kalenterikuukaudet kiertävät noin 30 vuodessa kaikkien vuodenaikojen ympäri. On olemassa myös yhdistettyjä aurinko- ja kuukalentereita, joissa kuukaudet on määritetty kuun vaiheiden mukaan, mutta aika ajoin vuoteen lisätään ylimääräinen kuukausi, jotta kalenterikuukaudet pysyvät ainakin suunnilleen samana vuodenaikana. Sellaisia ovat esimerkiksi juutalainen ja vanha kiinalainen kalenteri, ja sellaisia olivat myös antiikin kreikkalaisten ja roomalaisten kalenterit ennen juliaanisen kalenterin käyttöönottoa.


title: Kalenteri

text: Sanalla kalenteri tarkoitetaan paitsi vuosittaisen ajanlaskun ilmaisua myös kalenterijulkaisua eli teosta, jossa kalenteri on kuvattu. Tavallisesti kalenterit sisältävät vuosittaisen varsinaisen kalenteriosan ("kalendaario") sekä muita tietoja, esimerkiksi erilaisia katsauksia ja luetteloita. Suomessa kalenteria on vanhastaan kutsuttu "almanakaksi".


title: Kalenteri

text: Sanaa kalenteri käytetään myös muista vuotuisista käsi- ja muistikirjoista. Sana kalenteri voi siis tarkoittaa "päivyriä", "muistiota" tai "käsikirjaa". Kalenteriksi on myös kutsuttu runoja ja muita kirjoitelmia sisältäviä julkaisuja.


title: Lahti (täsmennyssivu)

text: Lahti voi tarkoittaa seuraavia asioita:


title: Lahti (täsmennyssivu)

text: Näiden lisäksi "Lahti" tai "Lahdenkylä" esiintyy kylännimenä useissa kunnissa eri puolilla Suomea.


title: Lahti (täsmennyssivu)

text: Lahti on suomenkielinen sukunimi. Tunnettuja nimenkantajia ovat:


title: Lahti (maantiede)

text: Lahti on esimerkiksi meren tai järven rantaviivasta sisään pistävä vesialue. Pienehköt lahdet voivat olla "lahdelmia", "lahdekkeita" tai "poukamia". Vuono on jyrkkärantainen, pitkä ja kapea lahti, laguuni taas merestä särkän tai riutan erottama lahti.


title: Nestekaasu

text:
Nestekaasu (LPG englannin kielen termistä "Liquefied Petroleum Gas") on normaalilämpötilassa ja -paineessa kaasumaisena esiintyvien propaanin ja butaanin seos, jota säilytetään paineistetussa säiliössä, jolloin ainakin osa siitä on nestefaasissa. Nestekaasua saadaan polttoaineen ja öljynjalostuksen sivutuotteena ja suoraan maaperän kaasuesiintymistä.
EU-maissa ja Norjassa 47 % nestekaasusta on peräisin öljynjalostuksesta ja 53 % kaasuntuotantolaitoksista.


title: Nestekaasu

text: Nestekaasun tyypillinen lämpöarvo on .


title: Nestekaasu

text: Suomessa kaupalliset nestekaasut ovat pelkkää propaania tai propaanin ja butaanin seosta jota valmistaa Porvoon öljyjalostamo. Seoksessa voi olla esimerkiksi propaania 98 % ja butaania 2 %.


title: Nestekaasu

text: Nykyisin suurin taloudellinen merkitys on kuitenkin teollisuudessa, jossa sen käyttö on monimuotoista esimerkiksi metalliteollisuuden energianlähteenä ja polttomoottorilla käyvissä trukeissa. Nestekaasua käytetään rakennusalalla asfaltti- ja bitumitöissä.


title: Nestekaasu

text: Nestekaasua käytetään myös autojen polttoaineena myyntinimenä LPG tai Autogas. Useissa Länsi-Euroopan maissa se on liki yhtä yleinen näky huoltoasemilla kuin bensiini ja dieselöljy. Tällä hetkellä Euroopassa myydään nestekaasua ajoneuvokäyttöön 18 eri maassa, muun muassa Isossa-Britanniassa, Alankomaissa, Saksassa ja jopa Ruotsissa. Suomessa sen käyttö on kielletty ainoastaan verotuksillisin perustein: ”"Lievemmin verotetun tai verottoman polttoaineen … käyttäminen ajoneuvossa on kiellettyä."”


title: Nestekaasu

text: Sähköverkon ulottumattomissa olevissa talouksissa sitä käytetään kaasuliesien polttoaineina ja -jääkaappien jäähdytykseen. Ammattikokit suosivat kaasuliesiä niiden ominaisuuksien takia: suuri teho, nopea tehonsäätö sekä mahdollisuus kallistaa pannua menettämättä lämpötehoa. Ravintolat käyttävät usein nestekaasua kaasuliesissä ja -grilleissä silloin, kun liitäntää maa- tai kaupunkikaasuverkkoon ei ole käytettävissä.


title: Nestekaasu

text: Useimmat tuntevat nestekaasun polttoaineena kaasugrilleissä ja retkikeittimissä sekä matkailuvaunujen, matkailuautojen ja veneiden lämmityslaitteissa, liesissä ja jääkaapeissa. Retkikeittimiin myydään sekä propaania että propaanin ja butaanin seosta. Tämän takia retkeilijän tulee huomioida sääolot, sillä pakkasella butaania sisältävästä pullosta tulee huonosti kaasua (butaani kiehuu -0,5 °C:ssa), jolloin kannattaa käyttää propaania (kiehuu -42 °C:ssa).


title: Nestekaasu

text: Nestekaasua käsittelevää kansallista lainsäädäntöä: Nestekaasuasetus 711/1993 (129/1999) ja Kauppa- ja teollisuusministeriön päätös nestekaasuasetuksen soveltamisesta 344/1997.


title: Bengalinlahti

text: Bengalinlahti on Intian valtameren sivumeri Intian niemimaan ja Andamaanien välissä.


title: Bengalinlahti

text: Bengalinlahtea voidaan kuvata myös laajaksi, mutta suhteellisen matalaksi lahdeksi Intian valtameren koillisosassa. Merialueen pinta-ala on noin 2 173 000 neliökilometriä. Sri Lanka, Intia, Bangladesh ja Myanmar rajoittuvat Bengalinlahteen.


title: Bengalinlahti

text:
Vanhoja suomalaisia kirjoitusmuotoja ovat olleet Bengalia-lahti (1848), Bengalin-lahti (1860, 1877), Bengaalian-lahti (1877) ja Bengalin lahti (1844–1961).
Bengalinlahteen laskevia jokia ovat muun muassa Ganges ja Brahmaputra pohjoisessa, sekä Mahanadi, Godavadi, Krishna ja Kaveri lännessä.


title: Bengalinlahti

text: Merialueen rannikkokaupunkeja ovat muun muassa Kalkutta, Visakhapatnam, Chennai ja Chittagong.


title: Bengalinlahti

text: Intian Andamaanien ja Nikobaarien saaristot rajaavat merialuetta idässä.


title: Bengalinlahti

text: Kansainvälinen hydrografinen järjestö (IHO) määrittelee Bengalinlahden rajat seuraavasti (1953):


title: Inertti

text: Inertti (, "hidas") tarkoittaa ainetta, usein kaasua, joka ei reagoi kemiallisesti muiden aineiden kanssa eli on reaktiokyvytön, kykenemätön muodostamaan kemiallisia yhdisteitä. Inerttiä kaasua käytetään esimerkiksi hitsaamisessa suojaamaan saumaa hapettumiselta.


title: Inertti

text: Kaikki jalokaasut ovat inerttejä kaasuja, joten ne ovat täysin kykenemättömiä yksinkertaisiin kemiallisiin reaktioihin, kuten palamiseen. Ne ovat inerttejä, sillä niiden uloin elektronikuori on täynnä elektroneja, jolloin atomi ei pysty vastaanottamaan tai luovuttamaan elektroneja, eli se on kyvytön osallistumaan kemiallisiin reaktioihin.


title: Inertti

text: Typpi on esimerkiksi inerttinen normaalissa olosuhteissa ja esiintyy kaksiatomisena molekyylinä muodossa N. Typen inerttisyys johtuu todella voimakkaasta kolminkertaisesta kovalenttisesta sidoksesta.


title: Inertti

text: Jotta inerttiset atomit tai molekyylit saataisiin muodostamaan yhdisteitä, tarvittaisiin paljon energiaa. Tähän tarvitaan korkeaa lämpötilaa ja painetta sekä joskus myös katalyytti.


title: Tanskalaiset

text: Tanskalaiset ovat kansa, joka asuttaa Jyllannin niemimaata sekä muun muassa Lollandin, Själlandin ja Fynin saaria. Tanskalaiset puhuvat skandinaavisiin kieliin kuuluvaa tanskan kieltä ja ovat uskonnoltaan pääosin luterilaisia. Tanskassa asuu noin viisi miljoonaa tanskalaista. Tanskalaisia asuu myös Saksan valtion alueella noin 50 000. He muodostavat merkittävän alueellisen vähemmistön Schleswig-Holsteinin osavaltiossa. Lisäksi Yhdysvalloissa asuu lähes puolitoista miljoonaa ihmistä, jotka ovat tanskalaista alkuperää.


title: Tanskalaiset

text: Suomessa ja Ruotsissa tanskalaisia on aiemmin kutsuttu myös juuteiksi. Varsinaisesti tämä nimitys tarkoittaa Jyllannin niemimaata asuttanutta heimoa.


title: Haminalahti

text: Haminalahti on kylä Kuopiossa noin kahdeksan kilometriä keskustasta lounaaseen.


title: Haminalahti

text: Haminalahti on Kallaveden lahti Kuopionniemen länsireunan tyvellä. Haminalahden kylän alueella on Haminalahden kartanon lisäksi muun muassa nuorisoseurantalo, kaupungin kurssi- ja leirikeskus, metsästysmaja ja Juttuharjun seurantalo. Seudulle on rakennettu runsaasti uutta asutusta, lähinnä omakotitaloja.


title: Haminalahti

text: Alueelta on tehty vuonna 1874 Pohjois-Savon merkittävin rautakautinen muinaislöytö. Kiviröykkiöstä löytyi 1000-luvulle ajoittuvia länsisuomalaistyyppisiä naisen pronssikoruja, jotka ovat todennäköisesti polttohaudan esineistöä.


title: Haminalahti

text: Haminalahteen avattiin vuoden 2006 lopulla 4,3 kilometrin mittainen kulttuuripolku. Polku esittelee Ferdinand, Magnus ja Wilhelm von Wrightin taideteoksia ja heidän synnyinseutunsa maisemia, jotka ovat vaikuttaneet vahvasti veljesten tuotantoon.


title: Haminalahti

text: Länsi-Kuopion Historiapiiri.


title: Pyhän Nikolaoksen katedraali

text: Pyhän Nikolaoksen katedraali on Suomen ortodoksisen kirkon Kuopion ja Karjalan hiippakunnan piispanistuin Kuopiossa. Kirkko on pyhitetty Pyhän Nikolaoksen muistolle. Vuosina 1902–1903 rakennetun kirkon suunnitteli viipurilainen rakennusmestari Aleksander Isakson. Julkisivumateriaali on maalattu näyttämään punaiselta tiileltä, mutta rappauksen alta löytyy kuitenkin aitokin tiili. Ikonostaasi on valmistettu Pietarissa Aleksanteri Nevskin lavrassa ja se on lahjoittanut kenraalikuvernööri Bobrikov. Kelloja on kahdeksan kappaletta.


title: Pyhän Nikolaoksen katedraali

text: Kirkon vihki Suomen toinen ortodoksinen arkkipiispa Nikolai.


title: Pyhän Nikolaoksen katedraali

text: Vuoden 2004 peruskorjauksessa ikonostaasin kultaukset uusittiin sekä sisätilat remontoitiin täysin.


title: Kuopionlahti

text: Kuopionlahti on kaupunginosa Kuopion keskustassa, ydinkeskustan ja Kallaveden Kuopionlahden välissä. Sen naapurikaupunginosia ovat ydinkeskustan Multimäki pohjoisessa, Väinölänniemi idässä ja Haapaniemi etelässä ja lännessä.


title: Kuopionlahti

text: Kaupunginosan rajoina ovat pohjoisessa Minna Canthin katu ja idässä Vuorikatu. Lännessä raja kulkee ensin Puistokatua pitkin, ja sen jälkeen Myhkyrinpuiston ja Haapaniemenkadun kautta Kuopiolahden rantaan. Etelässä rajana on Kuopionlahden ranta.


title: Kuopionlahti

text: Kuopionlahden kaupunginosassa sijaitsee muun muassa Kuopion Musiikkikeskus, Kuopion taidelukio Lumit (Kuopion yhteiskoulu), Pumpputorin päiväkoti, Maria Jotunin puisto, vierasvenelaituri, venesatama ja urheilukenttä. Musiikkikeskuksessa sijaitsee esimerkiksi Kuopion kaupunginorkesterin pääkonserttisali, Sibeliusakatemian Kuopion yksikkö ja Savonia-ammattikorkeakoulun musiikki- ja tanssiopetus.


title: Hannu Seikkula

text: Hannu Seikkula (s. 1950) on suomalainen elokuvaohjaaja ja käsikirjoittaja. Hän on työskennellyt mm. Pertti Reposen tv-sarjoissa sekä Spede Pasasen elokuvissa. Hän on ohjannut mm. Soitinmenot-, Pulttibois-, Kotikatu- ja Ähläm Sähläm -tv-sarjoja.


title: Hannu Seikkula

text: Seikkulan esikoisohjaus oli Tupla-Uuno vuonna 1988, joka oli jatkoa menestyksekkäälle Turhapuro-filmien sarjalle. Samana vuonna tuli ensi-iltaan myös toinen Seikkulan Spede Pasaselle ohjaama filmi, Onks Viljoo näkyny?, jonka menestys jäi huomattavasti vaisummaksi. Hänen kolmas ohjaustyönsä oli vuonna 1990 valmistunut "Rampe & Naukkis – kaikkien aikojen superpari", joka toi Pulttibois-sarjasta tutut hahmot valkokankaalle. Vuonna 1994 ohjasi Seikkula tähän asti viimeisimmän elokuvansa, epävirallisen Turhapuro-elokuvan Uuno Turhapuron veljen, jossa ei ollut Vesa-Matti Loiria mukana ja joka keräsi vain hieman yli 20 000 katsojaa teattereissa, jääden kaikkien Turhapuro-nimeä kantavien elokuvien selkeästi huonoimmaksi yleisömenestykseksi.


title: Hannu Seikkula

text: Kaikki Seikkulan pitkät elokuvat ovat Spede Pasasen tuottamia.


title: Rahusenkangas

text: Rahusenkangas on omakotitalovaltainen, myös muutamia rivitaloja sisältävä kaupunginosa Kuopion keskustan pohjoispuolella. Alueen halkaisee etelä-pohjoissuuntaisesti Savon rata eli sähköistetty junanrata välillä Kouvola-Iisalmi. Radan ylittää kaupunginosassa ainoastaan Pihlajanharjuntie. Radan itäpuolinen, koillisessa Kallaveden Kettulanlahteen rajoittuva asuinalue on nimeltään "Kuivinniemi". Kaupunginosassa eli Rahusenkankaan-Kuivinniemen alueella asuu noin 700 henkeä.


title: Rahusenkangas

text: Naapurikaupunginosia ovat Linnanpelto etelässä, Peipposenrinne lännessä, Kettulanlahti pohjoisessa ja Kelloniemi idässä. Alueen länsirajan muodostaa valtatie 5. Heti Rahusenkankaan pohjoispuolella sijaitseva Kettulan koulu on lähin alakoulu.


title: Rahusenkangas

text: Kuopion järvistä Rahusenkankaalla sijaitsevat Rahusenlampi, Ritosenlampi ja Saarijärvi. Pitkälammen pohjoisranta toimii osaltaan Rahusenkankaan etelärajana.


title: Skitso Productions

text: Skitso Productions on suomalainen videopelejä kehittävä tiimi, joka perustettiin Turussa vuonna 1995. Ryhmä toimii yksityisenä elinkeinonharjoittajana myymällä tekemiään pelejä. Skitso Productions tiimi koostuu kahdesta pelikehittäjästä; Teppo Lähtisestä, joka tekee peleihin grafiikat ja Antti Haapakoskesta, joka ohjelmoi pelit. Pelien musiikit ovat vapaataiteilija Olli Attilan käsialaa.


title: Skitso Productions

text: Ryhmän kehittämä "Mine Bombers" (1995) on yksi Suomen videopelialan myydyimpiä shareware-pelejä. Nykyisin peli on ilmaisjakelussa. "Mine Bombersin" jälkeen ryhmä teki tilaustyönä liikkeenjohtopelin Down by the Laituri -festivaalin 10-vuotisjuhlaa varten vuonna 1997. Vuoden 2003 "Pac Brothersin" jälkeen tiimi on kehittänyt "Mine Bombersin" jatko-osaa.


title: Olesja Forševa

text: Olesja Aleksandrovna Forševa (, o.s. Krasnomovets, s. 8. heinäkuuta 1979) on venäläinen juoksija, päämatkanaan 400 metriä.


title: Olesja Forševa

text: 2004 halli-MM-kisoissa Budapestissa Forševa voitti 400 metrin henkilökohtaisella matkalla hopeaa omalla ennätysajallaan 50,65, sekä kultaa Venäjän 4 × 400 metrin viestijoukkueessa yhdessä Olga Kotljarovan, Tatjana Levinan ja Natalja Nazarovan kanssa silloisella maailmanennätysajalla 3.23,88.


title: Olesja Forševa

text: Samana kesänä Ateenan olympialaisissa hän oli mukana Venäjän hopealle juosseessa pitkän viestin joukkueessa.


title: Olesja Forševa

text: 2005 MM-kisoissa Helsingissä Forševa voitti 4 × 400 metrin viestimestaruuden yhdessä Julija Petšonkinan, Natalia Antjuhin ja Svetlana Pospelovan kanssa.


title: Olesja Forševa

text: 28. tammikuuta 2006 Glasgow'ssa Forševa oli mukana Venäjän viestijoukkueessa, joka teki sisäratojen maailmanennätyksen 4 × 400 metrin viestissä (3.23,37). Joukkueessa oli hänen lisälseen Julija Guštšina, Olga Kotljarova ja Olga Zaitseva. 2006 Moskovan MM-hallikisoissa hän voitti kultaa sekä henkilökohtaiselta 400 metriltä että viestistä. Pariisin sisäratojen EM-kilpailuissa 2011 hän sai hopeaa 400 metrillä ajalla 51,80 ja kuului Venäjän kultajoukkueeseen 4 × 400 metrin viestissä.


title: Alleyne Francique

text: Alleyne Francique (s. 7. kesäkuuta 1976) on grenadalainen 400 metrin juoksija.


title: Alleyne Francique

text: Francique osallistui Atlantan olympialaisiin 1996 maansa 4 × 400 metrin viestijoukkueessa, joka tuli hylätyksi alkuerissä. Sevillan MM-kisoissa 1999 hän karsiutui 400 metrin alkuerissä. Kaksi vuotta myöhemmin Edmontonin MM-kisoissa hän oli kuudes ja 2003 Pariisin MM-kisoissa hän sijoittui myös kuudenneksi. Vuonna 2002 Francique voitti Yhdysvaltain yliopistojen hallimestaruuden 400 metrillä. 2004 sisäratojen MM-kisoissa Budapestissa hän voitti maailmanmestaruuden ajalla 45,88. Samana vuonna Ateenan olympialaisissa hän oli neljäs.


title: Alleyne Francique

text: 2005 Helsingin MM-kisoissa hän karsiutui välierissä ja samana vuonna sijoittui seitsemänneksi. 2006 Moskovan MM-hallikisoissa hän voitti maailmanmestaruuden. Osakan MM-kisoissa 2007 hän karsiutui välierissä. Vuonna 2008 hän jäi alkueriin sekä Valencian MM-hallikisoissa että Pekingin olympialaisissa.


title: Alleyne Francique

text: Vuonna 2008 Francique lopetti kilpailu-uransa ja hänet palkattiin apulaisvalmentajaksi Texas A&M Universityyn.


title: Mbulaeni Mulaudzi

text: Mbulaeni Tongai Mulaudzi (8. syyskuuta 1980 Venda – 24. lokakuuta 2014) oli venda-heimoon kuulunut eteläafrikkalainen keskimatkojen juoksija. Hänen päämatkansa oli 800 metrin juoksu.


title: Mbulaeni Mulaudzi

text: Mulaudzi aloitti urheilu-uransa jalkapalloilijana. Vuonna 1998 hän edusti omaa provinssiaan koulujen välisissä kilpailuissa ja sijoittui 800 metrillä neljänneksi ajalla 1.55 ja 1 500 metrillä kolmanneksi ajalla 4.00. Tästä innostuneena hän alkoi vakavissaan harjoitella juoksua opettajansa Makonde Makhumisanen valmennuksessa. Jo 1999 hän voitti kansallisen koulujen välisen mestaruuden 800 metrillä sekä Afrikan juniorien mestaruuden omalla ennätysajallaan 1.48,33.


title: Mbulaeni Mulaudzi

text: 22. heinäkuuta 2000 Mulaudzi juoksi Budapestissa ajan 1.45,55, mutta jäi niukasti Sydneyn olympialaisten joukkueen ulkopuolelle. Samana vuonna Afrikan mestaruuskisoissa hän sijoittui hopealle Djabir Saïd-Guernin takana ajalla 1.46,28. Vuoden 2001 MM-kisoissa Edmontonissa hänen sijoituksensa oli kuudes ajalla 1.45,01. Samassa kuussa hän juoksi Zürichin Kultaisen liigan kisassa omaksi uudeksi ennätysajakseen 1.43,81, mikä riitti kolmanteen sijaan.


title: Mbulaeni Mulaudzi

text: Vuonna 2002 Mulaudzi kärsi vaivoista polvissaan ja oikeassa nilkassaan, joten kilpailut jäivät vähemmälle. Hän palasi radoille kesäkuussa 2003 Rehlingenissä juoksemalla uuden ennätyksensä 1.43,25. Tätä seurasi voitto Kultaisen liigan kisoissa Oslossa ajalla 1.44,11, Roomassa ajalla 1.44,00 ja Zürichissä ajalla 1.44,12. Noissa kilpailuissa taakse jäivät muun muassa Djabir Saïd-Guerni, Wilfred Bungei, Wilson Kipketer sekä hänen oma esikuvansa Hezekiél Sepeng. Pariisin MM-kisoissa Mulaudzi saavutti pronssia Saïd-Guernin ja Venäjän Juri Borzakovskin takana. MM-kisojen jälkeen hän otti vielä kakkossijan Brysselin Kultaisen liigan kisassa Bungein takana ja All-African Games -kisassa Tansanian Samuel Mweran viedessä voiton maaliviivalla.


title: Mbulaeni Mulaudzi

text: Kauden 2004 Mulaudzi aloitti juoksemalla muutamia hallikisoja Euroopassa. Sisäratojen MM-kisoissa Budapestissa hän voitti maailmanmestaruuden ajalla 1.45,71. Etelä-Afrikan olympiakarsinnoissa hän hävisi Sepengille, minkä lisäksi hän loukkasi jalkansa ja sairastui Afrikan mestaruuskisoissa Brazzavillessä. Euroopan ulkoratakauden avauksessaan Pariisin Kultaisen liigan kisassa hän kaatui ja Lontoon GP-kisassa sijoittui kolmanneksi ajalla 1.45,95. Zürichin Kultaisen liigan kisassa hän oli yhdeksäs ajalla 1.46,89. Ateenan olympialaisissa hän selviytyi helpohkosti loppukilpailuun, jossa voitti hopeaa Borzakovskin takana ajalla 1.44,61. Viikkoa myöhemmin hän juoksi Brysselissä jänisjuoksussa ajan 1.44,56, mikä riitti seitsemänteen sijaan.


title: Mbulaeni Mulaudzi

text: Vuonna 2005 Mulaudzi jatkoi hyviä otteitaan. Hän hävisi Pariisissa William Yiampoylle kaksi sadasosaa (1.46,00), sijoittui myös Roomassa toiseksi Alfred Kirwa Yegon takana (1.44,70), voitti Helsingissä kauden kärkiajalla 1.44,08, Oslossa ajalla 1.44,15 ja Berliinissä ajalla 1.44,26. Helsingin MM-kisoissa hän yllättäen karsiutui jatkosta välierissä.


title: Mbulaeni Mulaudzi

text: Mulaudzi juoksi sisäratojen MM-hopealle 800 metrillä sekä Moskovan 2006 että Valencian 2008 MM-hallikisoissa – jälkimmäisellä kerralla maansa halliennätyksellä 1.44,91. Ulkoradoilla hän sijoittui Osakan MM-kisoissa 2007 seitsemänneksi. Pekingin kesäolympialaisissa 2008 hän karsiutui välierissä. Berliinin MM-kilpailuissa 2009 hän voitti 800 metrin maailmanmestaruuden ajalla 1.45,29.


title: Mbulaeni Mulaudzi

text: Mulaudzi kuoli auto-onnettomuudessa 24. lokakuuta 2014.


title: Liu Xiang

text: Liu Xiang (, s. 13. heinäkuuta 1983 Shanghai, Kiina) on kiinalainen pika-aituri, olympiavoittaja ja maailmanmestari.


title: Liu Xiang

text: Liu voitti elokuussa 2001 110 metrin aitajuoksukilpailun universiadeissa ajalla 13,33. Hän nousi suuren yleisön tietoisuuteen vuonna 2002 voitettuaan Lausannen GP-kisan uudella nuorten maailmanennätysajalla 13,12. Samana vuonna hän voitti kultaa Aasian mestaruuskisoista (13,56) ja Aasian kisoista. Maaliskuussa 2003 Birminghamin MM-hallikisoissa hän voitti 60 metrin aidoissa pronssia ajalla 7,52. Saman vuoden elokuussa ulkoratojen MM-kisoissa Pariisissa hän saavutti Allen Johnsonin ja Terrence Trammellin takana pronssia ajalla 13,23.


title: Liu Xiang

text: Kauden 2004 Liu aloitti myös lupaavasti. Budapestin MM-hallikisoissa hän saavutti Allen Johnsonin takana hopeaa 60 metrin aidoissa ajalla 7,43. Toukokuussa hän juoksi Osakassa uuden Aasian ennätysajan 13,06. Ateenan olympialaisissa 21-vuotias Liu voitti olympiakultaa ajalla 12,91, mikä sivusi Colin Jacksonin tuolloin 11 vuotta vanhaa maailmanennätystä. Voittonsa myötä hänestä tuli ensimmäinen kiinalainen yleisurheilun miespuolinen olympiavoittaja. Olympiavoitto teki Liusta erittäin suositun hahmon kotimaassaan, ja hänen kunniakseen tuotettiin muun muassa teatterinäytelmä. Helsingin MM-kisoissa 2005 Liu saavutti hopeaa ajalla 13,08. Kulta meni maalikameran ratkaisun perusteella Ranskan Ladji Doucourélle. Samana vuonna Liu voitti Aasian-mestaruuden ajalla 13,30.


title: Liu Xiang

text: 11. heinäkuuta 2006 Liu juoksi -sarjaan kuuluvassa Lausannen "Athletissima"-illassa silloisen uuden maailmanennätysajan 12,88. Kilpailu oli varsin kovavauhtinen, sillä myös toiseksi jäänyt Dominique Arnold alitti vanhan maailmanennätyksen. Dayron Robles rikkoi Liun maailmanennätyksen sadasosasekunnilla vajaat kaksi vuotta myöhemmin.


title: Liu Xiang

text: Liu voitti vuonna 2006 ajalla 12,93, sijoittui toiseksi maailmancupissa (13,03) sekä voitti kultaa Aasian kisoissa ajalla 13,15. Osakan MM-kilpailuissa 2007 Liu voitti 110 metrin aitojen maailmanmestaruuden ajalla 12,95. Maaliskuussa 2008 hän voitti Valencian MM-kilpailuissa ensimmäisen sisäratojen maailmanmestaruutensa juostessaan 60 metrin aidoissa ajan 7,46.